Hadi kata UMNO ibarat itik patah kaki lepas sembuh tinggalkan PAS

PAS memberi amaran kepada UMNO berhubung batasan dalam perjuangan politik, ketika Perikatan Nasional (PN) turut mengingatkan parti itu supaya tidak mengambil kesempatan terhadap sokongan yang diberikan, dengan membuat keputusan sesuka hati mereka.

Presiden PAS Tan Sri Abdul Hadi Awang mengibaratkan UMNO sebagai itik yang telah patah kaki pada Pilihan Raya Umum Ke-14 (PRU14), namun lupa daratan apabila telah sembuh.

“Kita bukan nak ajar itik berenang. Nak selamat itik yang patah kaki… ada yang patah kaki. PRU14. Selamatkan itik patah kaki. Bukan nak ajar berenang.

“Malangnya bila kaki dah sembuh, dia nak bergerak sendiri. Nak tinggal kita. Jadi itu satu benda yang tidak bermoral,” katanya pada sidang media di luar Masjid Rusila hari ini. Klip video sidang media itu dimuat naik dalam laman Facebook beliau.

Ahli Parlimen Marang itu juga berkata strategi untuk mengadakan Pilihan Raya Negeri (PRN) Johor telah disusun dan diatur oleh Kluster Mahkamah yang kalah pada PRU14 dan tidak ada jawatan dalam Kabinet.

“Yang buat strategi ini (PRN Johor) adalah kluster mahkamah. Kluster yang kalah PRU14….yang tak ada jawatan (dalam Kabinet)… bukan semua dalam UMNO.

“Kluster mahkamah ini kita tak anggap dia bersalah. Orang yang dituduh belum bersalah. Kalau kita ada moral lawan di mahkamah jangan susahkan rakyat.

“Nak selamatkan diri, susahkan rakyat. Lawan di mahkamah lah. Kalau kita betul, jangan takut. Kemudian, yang telah kalah pilihan raya, tunggu pilihan raya… kena sabarlah,” tegas Hadi lagi.

Hadi turut mengingatkan bahawa Kerajaan Pusat sekarang ini didominasi oleh PN dengan PAS mewakili 18 kerusi, Bersatu (30) dan Sarawak (lapan), selain pemimpin UMNO di dalam Kabinet yang tidak setuju dengan langkah mengadakan PRN.

“Jadi saya nak beritahu… bagi PAS di mana kita ada batasan. Ada sempadan. Jangan buatlah (PRN) negeri-negeri ini. Kalau nak buat lagi kita ada strategi kita. PAS ada kekuatan sendiri,” katanya.

Beliau turut mengulangi kenyataan bahawa Barisan Nasional (BN) sudah tidak relevan lagi dan disebabkan itu maka diwujudkan Perikatan Nasional (PN)

Pada masa sama beliau mengulangi pendirian PAS untuk terus meneguhkan Muafakat Nasional dan PN dengan membentuk perpaduan PAS, UMNO dan Bersatu serta parti majmuk lain.

Semalam, Pengerusi PN Tan Sri Muhyiddin Yassin berkata sokongan gabungan itu kepada Kerajaan Pusat masih kekal buat masa ini, tetapi beliau memberi peringatan supaya UMNO tidak mengambil kesempatan terhadap sokongan yang diberikan tersebut dengan membuat keputusan sesuka hati mereka.

Beliau berkata ketika ini kedudukan Kerajaan Pusat masih ‘status quo’, namun tindakan UMNO membubarkan Dewan Undangan Negeri (DUN) Johor adalah mengecewakan kerana membelakangkan parti yang bersama dalam pembentukan kerajaan negeri Johor.

Muhyiddin turut mengingatkan sokongan kepada Perdana Menteri Datuk Seri Ismail Sabri Yaakob adalah disebabkan sokongan yang diberikan PN dan bukannya kerana sokongan pembangkang yang menandatangani Memorandum Persefahaman (MoU). Berita berkaitan


Ucapan Tan Sri Muhyiddin Yassin sempena Hari Kebangsaan Ke-65

Rakyat Malaysia sudah boleh kembali menjalani kehidupan biasa dengan sektor ekonomi sudah beroperasi sepenuhnya.

Assalamualaikum wbt. Salam sejahtera dan Salam Hari Kebangsaan,

Apa khabar semua?

Alhamdulillah, hari ini kita diberi kesempatan menyambut Hari Kebangsaan sempena ulang tahun kemerdekaan yang ke-65.

Tanggal 31 Ogos, tarikh keramat yang diraikan setiap tahun membawa seribu satu pengertian buat kita rakyat Malaysia.

Pengorbanan generasi pembina bangsa yang menuntut kemerdekaan harus dihayati dan diinsafi setiap masa dan tidak hanya sekadar menjadi bahan rujukan dokumentari dan teks buku sejarah untuk diulang kaji.

Setelah diuji dengan cabaran yang amat getir sepanjang lebih dua tahun menempuh pandemik Covid–19 bersama, akhirnya kita semakin hampir untuk “memerdekakan” diri daripada dibelenggu pandemik ini.

Pandemik Covid-19 telah mencetuskan krisis kesihatan di negara kita sehingga menyebabkan hampir keseluruhan sektor kehidupan rakyat lumpuh.

Kerajaan terpaksa menguatkuasakan Perintah Kawalan Pergerakan (PKP) bagi memutuskan rantaian virus Covid-19 sebelum memperkenalkan Program Imunisasi Covid-19 Kebangsaan (PICK) yang menyaksikan hampir 100 peratus penduduk dewasa menerima suntikan vaksin.

Kerajaan juga menyediakan peruntukan yang besar berjumlah kira-kira RM530 bilion menerusi pelbagai pakej bantuan prihatin bagi membantu menyelamatkan nyawa dan kehidupan rakyat.

Alhamdulillah, program pemberian vaksin secara percuma itu mencapai kejayaan besar dan membolehkan negara memasuki fasa pra endemik yang mana semua sektor kehidupan dibuka seperti sediakala.

Kejayaan keluar daripada fasa pandemik ini dan masuk ke fasa pemulihan merupakan satu bentuk ‘kemerdekaan’ kepada kita semua.

Sesungguhnya, pencapaian ini perlu dirai dan nikmat kebebasan yang sudah mula dirasai hari ini perlu sentiasa disyukuri.

Dalam kita melangkah dengan berani memasuki fasa pra endemik ini, marilah kita kenang sejenak perjalanan awal menempuh pandemik sehingga ke hari ini.

Titipkan doa buat mereka yang tewas, dan mereka yang meratapi kehilangan.

Marilah kita berjanji kepada diri untuk tidak mempersiakan segala pengorbanan dan usaha sepanjang lebih dua tahun ini. Marilah kita semua bersatu hati, menggembleng usaha memulihkan negara supaya kemakmuran dapat dikecapi bersama dan martabat bangsa terus dijulang tinggi.

Lindungilah ibu pertiwi ini. Pastikan Malaysia kekal aman, makmur dan merdeka, kini dan selamanya.

Saya berdoa semoga Allah terus memberi kekuatan kepada kita untuk sama-sama mengharungi apa sahaja cabaran mendatang dan merahmati serta melindungi Malaysia yang tercinta ini.

Selamat Hari Kebangsaan 2022.

Merdeka! Merdeka! Merdeka!

Tan Sri Muhyiddin Yassin
Bekas Perdana Menteri
Pengerusi Majlis Pemulihan Negara


Elak rakyat muflis, CUEPACS cadang panjangkan tempoh bayaran pinjaman

Kementerian Kewangan dan Bank Negara Malaysia diminta meneliti had tempoh bayaran pinjaman supaya dapat dipanjangkan, bagi meningkatkan pendapatan boleh guna rakyat dan mengelakkan masalah muflis.

Langkah memanjangkan tempoh bayaran itu diharap dapat meringankan beban peminjam yang sudah tertekan dengan kenaikan kos sara hidup selepas kerajaan campuran gagal mencari formula sehingga hari ini untuk menangani harga barang.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata langkah itu wajar dilaksanakan bagi membolehkan jumlah bayaran balik pinjaman lebih rendah sekali gus membantu rakyat yang sedang berdepan dengan peningkatan kos sara hidup serta kesan pasca Covid-19, menurut laporan Bernama.

Katanya, ia termasuk bayaran pembiayaan peribadi untuk dipanjangkan dari 10 tahun kepada 20 tahun dan bayaran semula pinjaman yang rendah ini membolehkan rakyat mempunyai lebih banyak pendapatan boleh guna untuk dibelanjakan.

“Secara keseluruhannya, langkah ini dijangka merancakkan semula ekonomi kerana pendapatan boleh guna rakyat bertambah dan dapat mengurangkan tekanan hidup.

“Lebih penting adalah ia mampu memberi peluang kedua kepada rakyat yang mungkin terhimpit sehingga perlu melalui proses kebankrapan menstruktur semula kewangan mereka.

“Dalam masa sama, operasi peniagaan koperasi kredit dan institusi kewangan yang dikawal selia oleh Bank Negara boleh berkembang semula,” katanya dalam kenyataan hari ini.

Adnan berkata Cuepacs mengambil maklum laporan media mengenai jumlah 49,133 kes kebankrapan yang ditadbir Jabatan Insolvensi sejak 2018 yang mencatatkan hutang pinjaman peribadi serta sewa beli kenderaan antara faktor utama yang menyebabkan rakyat negara ini jatuh bankrap sejak lima tahun lepas.

Katanya, rekod kebankrapan dalam kalangan pekerja di sektor awam dilihat tidak begitu membimbangkan iaitu kira-kira 9.06 peratus atau 4,449 orang.

“Ini kerana pendedahan terhadap pengurusan kewangan baik yang diterapkan perkhidmatan awam ke atas anggotanya secara berterusan telah meningkatkan kesedaran penjawat awam dalam menguruskan kewangan supaya tidak terjerat dalam kancah hutang.

“Bagaimanapun, Cuepacs melahirkan sedikit kebimbangan keperluan rakyat ketika ini yang terpaksa berhutang bagi meneruskan kehidupan disebabkan gaji yang tidak mencukupi untuk menampung kos sara hidup yang tinggi ketika ini,” katanya.

Beliau berkata disebabkan itu ramai rakyat Malaysia dilihat terpaksa membuat pinjaman peribadi untuk menampung keperluan yang mendesak tetapi tempoh pembiayaan yang singkat iaitu maksimum 10 tahun menyebabkan ansuran bulanan menjadi tinggi sehingga menyebabkan pendapatan boleh guna peminjam itu terjejas.

Adnan berkata justeru, langkah memanjangkan tempoh pembiayaan juga membolehkan mereka yang mahu melakukan pinjaman perumahan atau pinjaman peribadi untuk berniaga juga tidak begitu bimbang untuk melakukan pinjaman kerana bayaran bulanan pinjaman itu akan menjadi lebih rendah jika had tempoh pembiayaan dipanjangkan.

“Rakyat yang terjejas pendapatan juga boleh membuat penstrukturan semula tempoh dan bayaran bulanan kepada jumlah yang termampu. Penstrukturan semula pinjaman boleh mengelakkan masalah kebankrapan atau muflis daripada berlaku,” katanya.

Adnan berkata pada 2013, Bank Negara telah mengeluarkan pekeliling memendekkan tempoh pembiayaan peribadi dari 25 tahun kepada 10 tahun dan pinjaman perumahan dari 45 tahun kepada 35 tahun dan langkah berkenaan mengakibatkan jumlah bayaran bulanan yang perlu dibayar oleh peminjam menjadi lebih besar.


Mansuh AP mampu hapus kartel

Pemansuhan permit import (AP) bagi bahan makanan secara tidak langsung akan dapat menghapuskan aktiviti kartel di Malaysia, kata pakar ekonomi Profesor Emeritus Dr Barjoyai Bardai.

Beliau tidak menolak kemungkinan akan berlaku seolah-olah lambakan penawaran di pasaran, namun itu bukan sesuatu yang negatif memandangkan ia sememangnya apa yang diperlukan bagi menampung permintaan daripada pengguna, lapor Bernama.

“Inilah yang diperlukan di pasaran hari ini bagi mengelakkan peniaga-peniaga yang menggunakan pasar borong ataupun rantaian pembekal memanipulasikan harga kerana mereka mempunyai kuasa monopoli kerana mereka beroperasi dalam kartel. Jadi ini sebenarnya satu cara untuk menghapuskan aktiviti kartel di Malaysia,” katanya.

Barjoyai berkata keputusan kerajaan untuk memansuhkan AP bahan makanan merupakan satu langkah yang strategik dalam jangka pendek, namun ia perlu disusuli dengan langkah yang lebih konkrit dalam jangka panjang dan sederhana.

Ini kerana katanya, kesan daripada aktiviti pengimportan akan menyebabkan penyusutan kepada nilai ringgit yang pada akhirnya akan mengakibatkan peningkatan semula pada harga barang.

Bagi mengatasi masalah itu, Barjoyai berkata antara inisiatif yang boleh dilaksanakan oleh kerajaan adalah dengan melakukan program penggantian import.

“Kita perlu segera memulakan projek perintis misalnya menanam sayur, kita boleh menggalakkan penggunaan ayam kampung kerana ia juga tidak memerlukan pengimportan barang makanan misalnya.

“Untuk jangka masa panjang kita perlu menekankan kepada konsep keselamatan makanan di mana kita perlu mempunyai matlamat untuk mempunyai industri pertanian yang membekalkan barangan makanan yang cukup untuk keperluan asas seperti beras, minyak masak, sayuran, buah-buahan dan protein.

“Kalau ini dapat dilakukan, dalam jangka panjang kita akan dapat menyelesaikan masalah ini kerana hari ini tekanan harga kebanyakannya adalah terhadap barang makanan asas,” katanya.

Perdana Menteri Datuk Seri Ismail Sabri Yaakob baru-baru ini mengumumkan kerajaan memansuhkan keperluan AP bagi bahan makanan secara serta merta bagi memastikan bekalan makanan negara mencukupi.

Sementara itu, Pensyarah Kanan Sekolah Perniagaan dan Ekonomi Universiti Putra Malaysia, Prof Madya Dr Anuar Shah Bali Mahomed berkata langkah kerajaan menghapuskan AP ini adalah bertepatan dengan situasi semasa.

Selain dapat membantu untuk mempermudahkan pengimportan barang ke dalam negara dan mengurangkan monopoli, beliau berkata ia juga mempertingkatkan peluang untuk rakyat Malaysia memulakan perniagaan.

Beliau berkata, dalam masa yang sama kerajaan juga perlu melaksanakan dasar yang drastik untuk mengurangkan dengan signifikan pengimportan barangan dari luar negara.

“Selagi kita masih bergantung kepada barangan import, selagi itu masalah tak selesai sekiranya krisis makanan di peringkat global berlaku. Saya bagi contoh gandum, ada negara yang meningkat lebih 40 peratus pengimportan gandum. Sebab India telah menghentikan pengeksportan gandum, banyak negara yang bergantung kepada India telah pergi ke negara lain macam Australia yang Malaysia dapatkan bekalan.

Yang kedua nilai mata wang negara ketika ini berada dalam keadaan lemah. Jadi kecenderungan untuk harga gandum ini naik dengan signifikan amat berpotensi. Sebab kita import dari luar negara, sebab itulah situasi ini berlaku. Jadi semua barang yang melibatkan tepung gandum akan naik harga sebab harga gandum naik,” katanya.

Justeru katanya, antara inisiatif segera yang boleh dilakukan kerajaan adalah dengan menggalakkan rakyat untuk menanam pelbagai jenis sayur-sayuran secara besar-besaran yang boleh mendatangkan hasil dalam masa yang singkat.

“Bila berlaku krisis makanan yang meruncing, maka stok barangan makanan di Malaysia sekurang-kurangnya kita ada sayur itu,” katanya.


Ganja rawat gangguan bipolar?: Pakar perubatan beri pendapat

Isu penggunaan kanabis untuk tujuan perubatan pada hakikatnya bukanlah sesuatu yang baharu dan ia kembali hangat diperkatakan apabila penyanyi nasyid Muhammad Yasin Sulaiman yang juga penghidap penyakit bipolar ditangkap dan beritanya tular, terutama di media sosial.

Yasin yang juga seorang komposer berdepan dua pertuduhan menanam 17 pokok ganja dan mengedar 214 gram dadah, pada 31 Mac 2022.

Gangguan bipolar, sejenis penyakit mental melibatkan perubahan ‘mood’ atau perasaan secara luar biasa boleh membawa kepada kemurungan dan kegembiraan melampau (mania) secara berpanjangan sehingga menjejaskan aktiviti harian penghidapnya.

Menurut artikel diterbitkan Bernama, penyakit bipolar bukan sahaja memberi kesan kepada aspek fizikal dan emosi, malah turut mempengaruhi hubungan sosial dan kerjaya penghidapnya.

Antara kaedah rawatan yang lazim digunakan bagi merawat penyakit ini ialah ubat-ubatan, psikoterapi dan cadangan perubahan gaya hidup.

Di samping itu, tidak kurang juga ada yang memilih kaedah rawatan secara alternatif, termasuk menggunakan kanabis atau ganja bagi tujuan sama.

Bukan isu baharu

Banyak pihak melontarkan pelbagai pandangan termasuk saranan agar kerajaan mempertimbangkan untuk ‘menghalalkan’ penggunaan bahan itu dalam bidang perubatan dan begitu juga sebaliknya.

Menteri Kesihatan Khairy Jamaluddin pada 17 Nov 2021 berkata, permohonan bagi penggunaan kanabis untuk tujuan perubatan boleh dikemukakan kepada Pihak Berkuasa Kawalan Dadah (PBKD) untuk dinilai dan didaftarkan sekiranya mempunyai bukti saintifik yang mencukupi untuk dipasarkan.

Beliau bagaimanapun berkata, ketika ini tiada produk berasaskan kanabis digunakan bagi tujuan perubatan yang berdaftar di Malaysia.

Sementara itu, pada 12 April 2022, Kaukus Medical Cannabis yang dipengerusikan oleh Ahli Parlimen Muar, Syed Saddiq Syed Abdul Rahman mengadakan pertemuan dengan Perdana Menteri Datuk Seri Ismail Sabri Yaakob bagi membincangkan isu dasar berkaitan industri hemp (sejenis tumbuhan spesies ganja), ganja untuk tujuan perubatan dan ketum untuk kegunaan di Malaysia.

Sewaktu pertemuan itu Perdana Menteri dilaporkan memberi respons positif terhadap isu yang dibangkitkan.

Antara yang tampil memberi pandangan mengenai penggunaan ganja untuk tujuan perubatan ialah Senator Datuk Ras Adiba Radzi.

Malaysia, kata beliau, harus memainkan peranan serius dengan mengambil tindakan progresif membenarkan penggunaan kanabis dan hemp terutamanya Cannabidiol (CBD) bagi tujuan perubatan.

Menurut Ahli Dewan Negara yang mewakili Orang Kurang Upaya (OKU) itu lagi, langkah membenarkan penggunaan bahan berkenaan juga akan meningkatkan akses golongan OKU kepada perkhidmatan kesihatan yang berkualiti bagi membolehkan mereka menjalani kehidupan yang sejahtera.

Kajian terperinci

Turut berkongsi pandangan ialah Pakar Psikiatri dan Pakar Psikiatri Penagihan, Dr Firdaus Aziz yang menyatakan, setakat ini masih belum ada data dan kajian terperinci yang boleh mengesahkan kanabis selamat digunakan bagi tujuan perubatan.

“Ada kajian yang cuba melihat penggunaan kandungan atau bahan tertentu yang ada pada kanabis untuk rawatan psikosis tetapi belum ada data dan kajian konklusif mengenai keberkesanan dan keselamatan bahan tersebut. Penggunaan kanabis tanpa meneliti bahan serta potensinya boleh memudaratkan kesihatan seseorang.

“Terdapat komponen kimia utama atau CBD dan Tetrahydrocannabidiol (THC) yang menentukan tahap potensi kanabis. THC dikaitkan kesan psikosis, ‘high’ dan keresahan, manakala CBD memberikan ketenangan,” katanya kepada Bernama baru-baru ini.

Mengulas lanjut, Dr Firdaus yang berkhidmat dengan salah sebuah hospital kerajaan di Sabah berkata, kebanyakan individu yang mengambil kanabis setakat untuk bersuka-sukaan akan fokus kepada kanabis yang mempunyai nilai kandungan THC yang lebih tinggi berbanding CBD.

Beliau turut mengingatkan, penggunaan kanabis secara berpanjangan serta dalam kuantiti yang banyak boleh memberi kesan kepada kesihatan mental individu yang mengambilnya dan berisiko untuk mengalami skizofrenia.

Di samping itu, kajian turut menunjukkan kesan negatif pesakit bipolar terhadap penggunaan ganja termasuklah kes mencederakan serta bunuh diri.

“Dalam bidang psikiatri terdapat ubat-ubatan psikotropik yang berkesan merawat gangguan bipolar antaranya ubat jenis mood stabiliser yang digunakan untuk menstabilkan mood dan mampu mengurangkan tindak balas ekstrem pesakit.

“Namun begitu, perlu ditekankan keberkesanan rawatan turut melibatkan aspek rawatan psikologi seperti kaunseling dan sosial iaitu adanya sokongan keluarga. Selain keberkesanan ubat bergantung kepada kesesuaian individu itu sendiri, keberkesanan rawatan juga memerlukan kerjasama antara pesakit dan doktor yang merawat.

“Justeru, pesakit gangguan bipolar dinasihatkan untuk memahami risiko dan bahaya penggunaan kanabis untuk merawat penyakit itu dan mereka harus bertanggungjawab dengan pilihan kaedah rawatan masing-masing,” katanya.

Pilihan sendiri

Sementara itu, Pakar Psikiatri dan Psikiatri Penagihan di Klinik Pakar Alaminda, Dr Mohd Fadzli Mohamad Isa berpendapat, individu yang menggunakan kanabis untuk merawat gangguan bipolar adalah sebagai perawatan diri sendiri kerana memilih cara sendiri bagi merawat penyakit tersebut.

“Besar kemungkinan kandungan yang dimaksudkan (dalam kanabis) adalah sejenis Cannabinoids iaitu CBD dan THC, bagaimanapun ia memerlukan kajian saintifik yang spesifik sebelum dijadikan ubat untuk merawat gangguan bipolar kerana THC mempunyai kesan psikoaktif yang boleh menyebabkan pesakit bertambah teruk,” katanya.

Beliau yang juga ahli jawatankuasa Persatuan Psikiatri Malaysia menambah, penggunaan kanabis dalam jangka masa panjang memberi kesan kepada kesihatan individu seperti pembentukan sindrom kebergantungan atau penagihan, komplikasi fizikal seperti radang paru-paru yang menyebabkan penyakit radang saluran pernafasan dan kanser paru-paru.

“Penggunaan ganja yang berpanjangan turut memberi kesan kepada sistem kognitif atau proses pemikiran seseorang, kesan psikologi dan kesihatan mental seperti kerunsingan melampau, kemurungan, delusi dan halusinasi.

“Kesan sosial yang sering dikaitkan dengan pengambilan ganja pula adalah kemerosotan prestasi dan kualiti kerja, pengabaian tanggungjawab dan konflik dalam perhubungan dengan orang lain,” katanya.

Terapi cara kerja

Dr Mohd Fadzli turut berkongsi kajian yang membuktikan penggunaan ubat-ubatan dan psikoterapi yang disokong oleh terapi lain seperti terapi cara kerja yang berterusan dapat mengawal gejala gangguan bipolar yang teruk.

Menurut beliau, kaedah itu membantu pesakit menstruktur kembali kehidupan mereka untuk bekerja dan menjana pendapatan seterusnya menyumbang kepada keluarga dan masyarakat.

“Kesemua rawatan ini dibuktikan melalui kajian saintifik dan dimasukkan ke dalam garis panduan rawatan penyakit gangguan bipolar untuk membimbing pengamal perubatan memberi rawatan yang berkesan kepada pesakit,” katanya, menambah penggunaan dan keberkesanan kanabis dalam rawatan penyakit psikiatri dan mental ketika ini masih terhad menyebabkan ia tidak dapat digunakan secara rasmi untuk tujuan perubatan.

Beliau menambah, setakat ini di Malaysia, penggunaan ganja untuk tujuan perubatan adalah salah di sisi undang-undang dan segala jenis bahan atau ubat-ubatan yang mengandungi sebarang kandungan ganja termaktub di bawah Akta Dadah Berbahaya 1952.

“Saya berpendapat ganja perlu diberikan peluang untuk digunakan dalam bidang perubatan namun kita harus sabar dalam menunggu bukti dan dapatan ilmiah serta kajian saintifik yang kukuh sebelum menggunakannya dalam perawatan perubatan,” katanya.

Beliau turut menasihatkan individu dengan gejala penyakit bipolar agar mendapatkan pandangan pengamal perubatan berkelayakan dan berpengalaman mengenai penggunaan kanabis bagi tujuan perubatan.


Kes pinda laporan audit 1MDB babitkan Najib ditangguh esok

Perbicaraan kes pindaan Laporan Akhir Pengauditan 1Malaysia Development Berhad (1MDB) membabitkan Datuk Seri Najib Tun Razak yang sepatutnya berlangsung hari ini ditangguh pada esok.

Mengikut jadual, kes perbicaraan Najib bersama Ketua Pegawai Eksekutif 1MDB, Arul Kanda Kandasamy sepatutnya berjalan di Mahkamah Tinggi hari ini, tetapi terpaksa ditukar kerana pada masa yang sama bekas Perdana Menteri itu mempunyai satu prosiding di Mahkamah Rayuan berkaitan tuntutan tunggakan cukai pendapatan tambahan berjumlah RM1.69 bilion.

Sehubungan itu, prosiding di hadapan Hakim Mohamed Zaini Mazlan disambung esok dan 10 hari berikutnya iaitu pada 6 hingga 9 September, 4 hingga 7 Oktober dan 20 serta 21 Oktober ini.

Tujuh saksi pendakwaan termasuk bekas Ketua Setiausaha Negara, Tan Sri Dr. Ali Hamsa dan bekas Ketua Audit Negara, Tan Sri Ambrin Buang telah memberi keterangan dalam perbicaraan itu setakat ini.

Pihak pendakwaan dijadualkan memanggil 11 saksi lagi pada perbicaraan kelak.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Main naratif judi, Anwar dan Zahid berharap dapat tipu rakyat lagi?

Naratif isu dana judi dijadikan modal baharu gandingan cikgu dan anak murid bagi memastikan pengundi di Padang Serai dan Tioman terpedaya untuk mengundi calon kerajaan Pakatan Harapan (PH) dan Barisan Nasional (BN).

Selepas menipu rakyat kononnya tidak ada kerjasama antara cikgu dan anak murid, kedua-dua rakan karib Datuk Seri Anwar Ibrahim dan Datuk Seri Ahmad Zahid Hamidi kini perlu mencari naratif politik baharu bagi memastikan rakyat percaya dengan tuduhan yang direka supaya dapat menang pilihan raya.

Anwar dan Zahid selepas menipu rakyat dan penyokong mereka semasa Pilihan Raya Umum ke-15 (PRU-15) kini berharap rakyat akan menerima sekali lagi pembohongan mereka berdua.

Zahid semasa kempen PRU-15 berdegar-degar kata ‘No Anwar, No DAP’, sementara Anwar pula berdegar-degar berkata tidak akan berkerjasama dengan penyamun UMNO.

Bagaimanapun lain pula jadinya apabila kedua-dua mereka menjalinkan kerjasama untuk membentuk kerajaan, malah Anwar sanggup mengenepikan prinsipnya apabila melantik seorang ahli politik yang sedang berdepan pendakwaan di mahkamah sebagai Timbalan Perdana Menteri.

Keputusan Anwar bercanggah dengan slogan reformasi dan integriti yang selama ini dicanangnya, kini boleh pula bekerja dengan sang koruptor demi memastikan jawatan disandangnya kekal selamat tanpa gangguan.

Langkah melantik Zahid bukan dibuat secara merit, sebaliknya dibuat semata-mata kerana tidak mahu kerajaan PH-BN diganggu dengan drama menarik sokongan yang pernah dicipta oleh Presiden UMNO itu sendiri.

Pengerusi Perikatan Nasional (PN), Tan Sri Muhyiddin Yassin menyifatkan tuduhan dibuat oleh Anwar bersama anak muridnya itu sebagai satu tuduhan yang berat dan menafikan sama sekali ada menerima dana politik daripada syarikat perjudiaan seperti didakwa tersebut.

“Dia kata kita kempen pilihan raya pakai duit judi, kot dia kot… saya tak nak kata tapi ada maklumat kata kot dia kot.

“Nak urus pilihan raya kerana kami dah sengkek tak ada duit Wallahi, kami tak lakukan perkara-perkara yang haram sebegitu.

“Takkan kami terima walau satu sen pun sumbangan daripada mana-mana pihak syarikat gaming hanya kerana kami nak duit… haram.

“Yang Anwar Ibrahim, Perdana Menteri boleh buat tuduhan ini, ini tuduhan berat… Baru naik hari ini kabinet dah buat tuduhan,” katanya semasa ceramah malam tadi di Parlimen Padang Serai.

Dalam pada itu, PAS mencabar Anwar untuk membuktikan tuduhannya tersebut dan tidak hanya pandai menabur fitnah demi semata-mata mahu mendapatkan undi dalam pilihan raya di Padang Serai dan Tioman.

“PAS amat kesal dengan tuduhan berunsur fitnah yang dikeluarkan oleh Perdana Menteri Kerajaan Pakatan Harapan (PH), Anwar Ibrahim, yang membayangkan kononnya dana pilihan raya Perikatan Nasional (PN) datang dari syarikat perjudian.

“Tuduhan tersebut langsung tidak berasas dan PAS menuntut Perdana Menteri PH memberikan bukti yang nyata terhadap tuduhan liar tersebut jika ada,” kata Setiausaha Agungnya, Datuk Seri Takiyuddin Hassan dalam satu kenyataan malam tadi.

Takiyuddin juga berkata sekiranya Anwar gagal membuktikan tuduhan liarnya tersebut, tindakan mengikut undang-undang akan dipertimbangkan terhadap Presiden PKR yang sangat sayang dengan anak muridnya, Zahid yang juga Presiden UMNO itu.

“Sekiranya gagal Perikatan Nasional akan meneliti suatu tindakan perundangan terhadap pihak-pihak yang memfitnah,” katanya lagi.

Terdahulu, Anwar mendakwa dana pilihan raya untuk parti ‘Melayu’ dan parti

‘Islam’ datang dari syarikat perjudian.

“Berkenaan judi, pastinya sebahagiannya digunakan untuk mendanai pilihan raya. (Saya telah minta) semakan terhadap perkara itu.

“Walaupun anda gelar diri anda parti Melayu atau parti Islam, dana (pilihan raya) datang dari syarikat judi,” katanya semasa sidang media semalam.


Lebih 5.58 juta remaja terima vaksin

Lebih 5.58 juta remaja berusia 12 tahun hingga 17 tahun telah menerima suntikan vaksin sejak Program Imunisasi Covid-19 Kebangsaan (PICK) Remaja dilancarkan 8 September lalu hingga semalam.

Kementerian Kesihatan (KKM) memaklumkan daripada jumlah itu seramai 2,747,938 atau 87.3 peratus remaja melengkapkan suntikan vaksin masing-masing.

Data menerusi laman sesawang Covidnow menunjukkan seramai 2,841,584 atau 90.3 peratus lagi remaja menerima sekurang-kurangnya satu dos, sementara 305,916 atau 9.7 peratus lagi remaja tidak divaksinasi.

KKM juga memaklumkan sehingga semalam seramai 5,577,262 individu, terutama warga emas berusia 60 tahun dan ke atas serta petugas barisan hadapan, telah menerima suntikan dos penggalak.

Seramai 22,841,604 atau 97.6 peratus populasi dewasa pula melengkapkan suntikan vaksin masing-masing, sementara 23,139,400 atau 98.8 peratus lagi menerima sekurang-kurangnya satu dos.

Secara keseluruhannya sejak PICK dilancarkan 24 Februari lalu hingga semalam, hampir 57 juta dos vaksin telah diberikan kepada penduduk Malaysia.

Daripada jumlah itu, 25,589,542 atau 78.4 peratus telah lengkap divaksinasi, dan 79.6 peratus atau 25,980,984 lagi menerima sekurang-kurangnya satu dos.


Muhyiddin ada lebih 112 SD sokongan jadi PM kesepuluh

Tan Sri Muhyiddin Yassin akan menyerahkan akuan bersumpah (SD) terbaharu ditandatangani lebih 112 ahli Parlimen yang menyokongnya sebagai Perdana Menteri Kesepuluh kepada Istana Negara, hari ini (21 November 2022).

SD itu dipercayai turut ditandatangani oleh 29 calon Barisan Nasional (BN) yang menang di kerusi Parlimen masing-masing dalam Pilihan Raya Umum Ke-15 (PRU-15) pada Sabtu, 19 November.

Mengikut perkiraan, sokongan yang diterima Muhyiddin mencecah 140 ahli Parlimen, sekali gus dapat membentuk sebuah kerajaan yang kukuh dan stabil.

Bercakap kepada media selepas mesyuarat khas Majlis Pimpinan Tertinggi Bersatu malam tadi, Pengerusi Perikatan Nasional itu yakin memperoleh SD mencukupi untuk menyokongnya sebagai Perdana Menteri.

Beliau bagaimanapun, tidak menjelaskan jumlah pemimpin yang menandatangani SD itu.

Muhyiddin menegaskan dalam Perlembagaan, tidak dinyatakan seseorang yang mahu dilantik sebagai Perdana Menteri perlu mendapatkan sokongan parti saja tetapi perlu memperoleh sokongan majoriti ahli Parlimen.

“Insya-Allah, esok kita dapat mengemuka akuan bersumpah daripada mereka ini bahawa kita memiliki sejumlah ahli Parlimen yang mencukupi untuk membentuk kerajaan.

“Kalau mengikut Perlembangaan, (sokongan) ahli-ahli Parlimen. Tak kata daripada parti mana. (Sokongan) individu boleh, secara kumpulan dan parti mereka pun boleh,” katanya menjawab soalan berkaitan kenyataan Datuk Seri Ahmad Zahid Hamidi berkaitan sokongan BN kepadanya.

Terdahulu, Zahid mengingatkan mana-mana ahli Parlimen yang melanggar akujanji memberi mandat kepadanya untuk menentukan apa-apa gabungan politik, akan menerima akibat ‘hilang kerusi Parlimen yang dimenangi dalam PRU-15’.

Zahid berkata semua MP BN yang memenangi PRU-15 telah menandatangani akujanji dan memberi mandat kepadanya selaku presiden untuk menentukan apa-apa gabungan politik dalam penubuhan kerajaan.

“Sehubungan ini, mana-mana Ahli Parlimen yang melanggar arahan parti akan mengakibatkan pelepasan keahlian parti termasuk kerusi Parlimen, selaras dengan undang-undang larangan Ahli Dewan Rakyat bertukar parti seperti termaktub di bawah Perkara 49A Perlembagaan Persekutuan,” kata Zahid.

Mengulas lanjut Muhyiddin yang juga Presiden Bersatu berkata sokongan secara individu, kumpulan atau parti boleh dilakukan.

“Sokongan boleh secara individu, kumpulan atau parti pun boleh tetapi jika ada ahli parlimen lain hendak menyokong saya, itu hak ahli Parlimen itu,” katanya.

Menurutnya, bersandarkan kepada Perlembagaan negara, seseorang yang hendak menjadi Perdana Menteri mestilah mendapat kepercayaan daripada majoriti ahli Parlimen, sekurang-kurangnya 112 kerusi.

“Dia tak sebut semestinya datang dari parti A, parti B atau parti C, jadi itu tafsiran dari Zahid Hamidi… itu pandangan dia.

“Ia tak menghalang mana-mana parti… seperti kita bincang tadi bukan semua datang daripada BN tetapi ada Gabungan Parti Sarawak (GPS) serta Bebas dan tidak melanggar peruntukan akta lompat parti kerana mereka tidak keluar parti, tetapi secara individu, ahli parlimen hatta Bebas menyatakan sokongan kepada saya.

“Jadi itu tidak menyalahi dari segi akta lompat parti,” katanya.


Orang Zahid kuasai UMNO, kedudukan PH, DAP selamat

Keputusan penuh pemilihan bagi mengisi kerusi dalam UMNO untuk tempoh 2023-2026 menyaksikan hampir keseluruhannya dimenangi oleh kem yang menyokong Datuk Seri Ahmad Zahid Hamidi.

Daripada tiga jawatan Naib Presiden, Majlis Tertinggi (MT) dan sayap parti – Pemuda, Wanita serta Puteri – muka-muka yang memenangi jawatan itu hampir keseluruhannya dikuasai mereka yang pro kepada Zahid yang juga timbalan perdana menteri dan Presiden UMNO.

Dengan orang Zahid terus memonopoli jawatan dalam UMNO, ianya memberi keselesaan kepada kerajaan Pakatan Harapan (PH) yang turut dianggotai DAP.

Terdahulu, hari ini, DAP menggesa supaya kerajaan campuran yang dibentuk bersama UMNO dipertahankan kerana ia satu-satu kerajaan yang dapat membantu rakyat.

Setiausaha Agung DAP, Anthony Loke Siew ketika berucap merasmikan Konvensyen Tahunan Negeri DAP Pulau Pinang 2023 berkata kerajaan campuran bersama UMNO ketika ini adalah contoh model terbaik dan berharap dapat membawa kemenangan besar dalam enam Pilihan Raya Negeri akan datang.

Berikut adalah keputusan penuh yang disahkan Pengerusi Jawatankuasa Pemilihan UMNO, Tan Sri Shahrir Samad, setelah selesai penjumlahan undi membabitkan 187 bahagian, hari ini (19 Mac 2023).

Pengerusi Tetap
Tan Sri Haji Badruddin Bin Amiruldin

Timbalan Pengerusi Tetap
Datuk Seri Abdul Fattah Bin Abdullah

Presiden
Dato’ Seri Diraja Dr Ahmad Zahid Bin Hamidi

Timbalan Presiden
Dato’ Seri Utama Mohamad Bin Hj Hasan

Naib Presiden
1. Dato’ Sri Haji Wan Rosdy Bin Wan Ismail
2. Datuk Seri Mohamed Khaled Bin Nordin
3. Datuk Seri Johari Bin Abdul Ghani

Ahli Majlis Tertinggi

1.Datuk Seri Dr Shamsul Anuar Bin Nasarah
2. Dato’ Seri Diraja Dr Zambry Bin Abd Kadir
3. Datuk Seri Haji Ahmad Bin Maslan
4. Sen. Tengku Datuk Seri Utama Zafrul Bin Tengku Abdul Aziz
5. Datuk Seri Panglima Bung Moktar Bin Hj Radin
6. Datuk Haji Ahmad Jazlan Bin Yaakub
7. Datuk Seri Abdul Azeez Bin Abdul Rahim
8. Dato’ Sri Hajah Shahaniza Bt Shamsuddin
9. Dato’ Haji Azian Bin Osman
10. Dato’ Seri Dr Md Alwi Bin Che Ahmad
11. Dato’ Dr Ir Shaik Hussein Bin Mydin
12. Datuk Zahida Binti Zarik Khan
13. Datuk Haji Mohd Razlan Bin Muhammad Rafii
14. Dato’ Sri Mohd Sharkar Bin Shamsudin
15. Dato’ Sri Haji Abdul Rahman Bin Mohamad
16. Datuk Dr Mohd Puad Bin Zarkashi
17. Dato’ Seri Jamil Khir Bin Baharom
18. Datuk Haji Johan Bin Abd Aziz
19. Isham Jalil
20. Datuk Seri Panglima Abd Rahman Bin Dahlan
21. Dato’ Lokman Noor Adam
22. Dato’ Seri Dr Ahmad Bin Said
23. Datuk Rosnah Binti Haji Abd Rashid Shirlin
24. Datuk Mohd Rafi Alli Hassan
25. Datuk Abdul Razak Bin Abdul Rahman

Ketua Wanita
Datuk Seri Dr Noraini Ahmad

Ketua Pemuda
Dr Muhamad Akmal Saleh

Ketua Puteri
Datuk Nurul Amal Mohd Fauzi.


Jika jatuh kerajaan PN, PM baharu tidak boleh elak uji undi percaya di Parlimen untuk keabsahan

Parlimen Malaysia menjadi saksi kerakusan pemimpin politik untuk menjatuhkan Kerajaan Perikatan Nasional secara tidak bermaruah.

Bergegar sekarang ini pentadbiran Kerajaan Perikatan Nasional (PN) setelah diasak oleh lawan daripada blok pembangkang, dan kawan yang khianat lalu menikam dari belakang.

Jika serangan daripada blok pembangkang, ianya sudah menjadi lumrah yang pernah dirasai oleh Pakatan Harapan (PH) ketika mentadbir negara selepas menang Pilihan Raya Umum Ke-14 (PRU14) pada 2018 lalu.

Tetapi orang Melayu pantang dikhianati oleh kawan. Orang Melayu akan ingat muka-muka ‘kawan’ yang telah melakukan khianat, sebagaimana mereka tidak lupa siapa Nina Chatu, Utimurtiraja dan pedagang dari China yang memainkan peranan menjatuhkan Empayar Melayu Melaka.

Desakan dan ganggu-gugat dilakukan pembangkang serta sekutu mereka, kumpulan Zahid Hamidi yang menikam belakang kerajaan PN kerana tidak membantu membebaskannya daripada puluhan tuduhan jenayah di mahkamah, semakin marak dengan mendapat dukungan parti-parti kecil seperti Pejuang dan Warisan.

Antara tuduhan untuk membangkitkan sentimen masyarakat dan menimbulkan kekeliruan rakyat adalah Perdana Menteri (PM) Tan Sri Muhyiddin Yassin serta Kerajaan PN telah hilang majoriti. Maksudnya tidak mendapat sokongan lebih separuh daripada 220 Ahli Parlimen (MP) yang ada sekarang di Dewan Rakyat.

Tuduhan mereka ini dibuat berdasarkan kepada angka keahlian di dalam parti yang tidak menyokong. Jika dilihat dari sudut itu (bukan atas dasar individu) jumlah yang menolak kepimpinan Muhyiddin adalah sebanyak 120 MP.

Namun perlu diingat bahawa daripada 120 MP itu masing-masing pula tidak menyokong antara satu sama lain.

Anwar Ibrahim mempunyai sokongan 91 kerusi (DAP = 42; PKR = 35; AMANAH = 11; PSB = 2; Bebas = 1).

Zahid mendapat sokongan 15 MP UMNO.

Tun Dr Mahathir Mohamad dikatakan mendapat 14 kerusi (disokong oleh Pejuang = 4; Warisan = 8; UPKO = 1; dan Bebas = 1).

Ketiga-tiga kumpulan ini tidak menyokong antara satu sama lain. Malah, sehingga ada yang sanggup bersumpah menyebut nama Allah.

Yang menyokong Muhyiddin pula sebanyak 100 MP iaitu Bersatu (31); UMNO (23); PAS (18); GPS (18); MCA (2); dan masing-masing satu kerusi oleh MIC, PBRS, PBS, STAR, dan Bebas.

Perlu diingat, Kerajaan PN dan Muhyiddin sebelum ini didesak oleh pembangkang dan kumpulan Zahid supaya menunjukkan bukti jika memperoleh majoriti sokongan. Mereka mempertikaikan keabsahan Muhyiddin sebagai PM. Mereka mendesak di Dewan Rakyat supaya bukti memperoleh majoriti itu dikemukakan.

Susulan itu Muhyiddin memberi jaminan akan membawa usul undi percaya terhadapnya pada sidang Dewan Rakyat yang dijadualkan pada 6 September ini, setelah mendapat perkenan Yang di-Pertuan Agong. Namun pembangkang dan kumpulan penentang masih tidak berpuas hati dan mendesak Muhyiddin meletak jawatan segera atas alasan tiada majoriti.

Dan, dalam perkembangan mutakhir malam ini tersebar pula laporan mendakwa Muhyiddin akan menghadap Yang di-Pertuan Agong, Isnin ini, kononnya untuk memaklumkan perletakan jawatannya.

Baiklah! Kita andaikan Muhyiddin meletak jawatan dan PM baharu dilantik. Jika sebelum ini pembangkang mempertikaikan keabsahan Muhyiddin sebagai PM, maka keabsahan PM baharu itu juga boleh dipertikaikan.

Jadi, PM baharu itu mesti berani membawa usul undi percaya terhadapnya di Parlimen bagi membuktikan dia memperoleh sekurang-kurangnya 111 sokongan MP.

Perkara itu mesti dilakukan kerana rakyat juga mahu melihat keabsahan PM baharu itu, sama ada betul atau tidak PM baharu yang akan dilantik itu nanti ada majoriti di Parlimen.

Sekiranya PM baharu itu juga tidak mempunyai sokongan majoriti, bagaimana kedudukan Belanjawan tahunan nanti? Jika tidak diluluskan di Parlimen, adakah PM baharu itu perlu meletak jawatan?

Perkara sebeginilah yang sepatutnya difikirkan dan dipertimbangkan sebelum membuat desakan menyuruh Muhyiddin meletak jawatan PM.
Lagi pula jika keadaannya sama sahaja, berapa kali dalam setahun kerajaan akan bertukar dan PM baharu hendak dilantik, kerana masing-masing tiada majoriti.

Ingatlah, rakyat akan membuat penentuan pada Pilihan Raya Umum Ke-15 (PRU15) yang menurut Muhyiddin bakal diadakan selewat-lewatnya Julai tahun depan.

Hanya tinggal kira-kira 11 bulan sahaja lagi PRU15 akan tiba. Dalam tempoh masa yang singkat ini, kami dan rakyat marhaein lain tidak akan lupa siapa pengkhianat dan siapa yang membantu dalam kesusahan.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jepun puji usaha Malaysia tangani Covid-19

Duta Besar Jepun ke Malaysia Hiroshi Oka memuji dan mengucapkan tahniah di atas kejayaan usaha Malaysia menangani Covid-19 dengan melaksanakan program vaksinasi.

Ucapan itu disampaikan pada pertemuan dengan bekas Perdana Menteri, Tan Sri Muhyiddin Yassin ketika melakukan kunjungan hormat di Kuala Lumpur hari ini.

Ini adalah kunjungan kedua beliau ke atas Pengerusi Majlis Pemulihan Negara (MPN) itu, di mana yang pertama adalah pada April lalu ketika Muhyiddin masih menjadi Perdana Menteri.

Menurut Oka hasil proses vaksinasi yang pantas dan teliti kini dapat dilihat melalui pengurangan kes-kes Covid-19 pada waktu ini.

Untuk rekod, sejak awal bulan ini angka harian jangkitan positif Covid-19 mulai turun dengan jumlahnya kini mencatat empat angka, manakala Program Imunisasi Covid-19 Kebangsaan (PICK) yang dilancarkan pada Februari lalu hampir mencapai 90 peratus individu dewasa lengkap divaksin.

Susulan penurunan kes harian dan peningkatan kadar vaksinasi, Malaysia juga sekarang ini sedang menuju kepada pembukaan penuh semua sektor sosial, pendidikan dan ekonomi.

Dalam pertemuan itu juga, Muhyiddin berterima kasih kepada kerajaan Jepun kerana menyumbang sejuta dos vaksin AstraZeneca dan peralatan perubatan kepada Malaysia.

Kedua-dua mereka turut menyentuh mengenai usaha pemulihan ekonomi negara, dan sebagai Pengerusi MPN, Muhyiddin turut mengambil maklum isu yang dihadapi oleh syarikat-syarikat Jepun yang beroperasi di Malaysia, terutamanya dalam isu kekurangan tenaga mahir.

Isu-isu yang dibincangkan akan dibawa kepada perhatian Majlis Pemulihan Negara dalam waktu terdekat. Prospek pelaburan di antara kedua-dua turut disentuh dalam perbincangan tersebut.

Muhyiddin turut mengambil kesempatan mengucapkan tahniah kepada Kerajaan Jepun di atas kejayaan penganjuran Sukan Olimpik Tokyo 2020 dan Sukan Paralimpik Tokyo 2020 walaupun dianjurkan dalam keadaan pandemik Covid-19 yang mencabar.


‘Swing besar’ atau liabiliti besar kerajaan PH-BN

Oleh Datuk Marzuki Mohamad

Datuk Seri Anwar Ibrahim membuat ramalan bahawa gabungan PH-BN bakal merampas dua negeri pembangkang dalam PRN akan datang. Negeri-negeri pembangkang ialah Kedah, Kelantan dan Terengganu. Yang mana dua itu tidak dinyatakan.

Biasanya dalam membuat ramalan keputusan pilihanraya kita lihat baseline undi bagi setiap parti, iaitu jumlah undi yang diperolehi oleh PN, BN dan PH dalam pilihanraya yang terdekat, iaitu PRU 15 pada bulan November 2022. Cuma oleh kerana PH dan BN sudah bergabung, ada dua situasi yang bakal terjadi.

Pertama, situasi di mana berlaku pemindahan undi secara penuh (full vote transferability) antara PH dan BN, iaitu 100% pengundi BN dalam PRU 15 akan mengundi calon-calon PH dan begitulah juga sebaliknya 100% pengundi PH akan mengundi calon PN. Dalam situasi ini baseline PH-BN ialah jumlah undi PH campur jumlah undi BN yang diperolehi dalam PRU 15.

Kedua, tidak berlaku full-vote transferability antara PH dan BN, iaitu pengundi BN tidak semestinya mengundi calon PH dan begitulah juga sebaliknya. Dalam situasi ini baseline gabungan PH-BN agak sukar untuk diramal melainkan ada kajian khusus mengenai vote transferability di ketiga-tiga negeri ini. Yang pasti, jika inilah keadaannya, baseline gabungan PH-BN akan menjadi lebih rendah daripada jumlah keseluruhan undi yang diperolehi oleh kedua-dua parti tersebut.

Saya tidak membuat kajian di Kedah, Kelantan dan Terengganu. Jadi, saya tidak boleh membuat apa-apa kesimpulan mengenainya. Namun, sekadar untuk rujukan, kajian saya di Selangor dan Negeri Sembilan menunjukkan tidak berlaku full vote transferability antara PH dan BN.

Untuk tujuan penulisan ini, saya andaikan berlaku full-vote transferability antara PH dan BN supaya mudah kita buat kiraan.

Vote transferability tidak menjadi isu bagi PN kerana PN tidak membentuk gabungan dengan mana-mana parti politik lain. Jadi kita terima jumlah undi PN dalam PRU 15 sebgai baseline undi parti itu.

Jadi, mari kita lihat apa baseline undi parti-parti ini.

Di Kedah, jumlah undi yang diperolehi PN dalam PRU 15 ialah 664,720 (56%). Manakala undi yang diterima BN ialah 235,353 (20%) dan PH 281,523 (24%). Jumlah undi PH campur BN ialah 516, 876, iaitu kurang 147, 844 undi berbanding jumlah undi yang diterima PN. Ini bermakna, jika berlaku full vote transferability pun, gabungan PH-BN masih belum dapat tawan Kedah.

Untuk tawan Kedah, tanpa mengira peratusan keluar mengundi dan pertambahan pengundi baharu, gabungan PH-BN perlu memastikan berlaku swing lebih kurang 75,000 pengundi PN yang beralih menyokong PH-BN, di samping memujuk 100% pengundi BN supaya mengundi PH dan 100% pengundi PH mengundi BN.

Dalam PRK Padang Serai baru-baru ini, hal ini tidak berlaku. Yang terjadi ialah pengundi-pengundi BN mengundi calon PN menyebabkan PN menang kerusi Parlimen Padang Serai dengan majoriti besar 16,260 undi menewaskan calon PH. Untuk rekod, Padang Serai adalah antara kubu kuat PH.

Di Kelantan, jumlah undi yang diterima PN ialah 631,201 (64%), BN 265,666 (27%) dan PH 87,293 (9%). Di Terengganu pula, jumlah undi yang diterima PN ialah 461,509 (62%), BN 234,392 (32%) dan PH 40,645 (5%).

Tuan-tuan boleh kira sendiri jumlah undi gabungan PH-BN dan berapa jumlah ‘swing vote’ yang diperlukan untuk mereka tawan Kelantan dan Terengganu.

Soalnya, jika berlaku sekalipun full-vote transferability antara PH dan BN (yang saya sangsi), adakah akan berlaku swing pengundi PN kepada PH-BN?

Yang kita dengar ialah ramai orang UMNO tidak puas hati dengan kepimpinan parti mereka sendiri membentuk kerjasama dengan PH yang di dalamnya ada DAP. Kemungkinan berlaku undi protes dalam kalangan penyokong UMNO dalam PRN nanti tidak boleh ditolak.

Selain itu, tidak ada apa-apa ‘feel good factor’ yang boleh menjadi sebab swing pengundi PN kepada PH. Masalah kenaikan harga barang dan inflasi, kenaikan tarif elektrik, kenaikan OPR, kejatuhan nilai ringgit dan lain-lain yang berkaitan dengan ekonomi dan kos sara hidup rakyat masih tidak dapat ditangani dengan berkesan oleh kerajaan PH-BN.

Rakyat masih belum nampak perancangan jelas kerajaan PH-BN untuk mengatasi masalah ekonomi yang membelenggu rakyat dan negara pada masa ini. Ini liability paling besar PH-BN.

Justeru, apa pun yang diramal oleh Perdana Menteri, saya sangsi ada swing besar pengundi PN kepada PH-BN yang membolehkan gabungan parti itu menawan Kedah, Kelantan atau Terengganu dalam PRN nanti.

*Penulis adalah bekas Ketua Setiausaha Sulit Kanan Perdana Menteri Kelapan


Banjir lima negeri semakin buruk, 35,917 mangsa pindah ke 363 PPS

Keadaan banjir di lima negeri sehingga jam 4 petang tadi (Isnin, 19 Disember 2022) semakin buruk dengan seramai 35,917 mangsa daripada 10,342 keluarga terpaksa dipindahkan ke 363 pusat pemindahan sementara (PPS).

Agensi Pengurusan Bencana Negara (NADMA) memaklumkan lima negeri terkesan banjir melibatkan sembilan daerah di Kelantan; Terengganu (lapan); Pahang (dua) dan masing-masing satu daerah di Perak serta Johor.

Jumlah itu menunjukkan peningkatan berbanding laporan pada jam 12 tengah hari tadi di mana terdapat 28,686 mangsa daripada 8,201 keluarga berlindung di 309 PPS seluruh negeri yang terlibat, kata NADMA dalam kenyataan petang ini.

NADMA berkata Jabatan Meteorologi Malaysia (MetMalaysia) melaporkan luruan monsun dijangka berterusan sehingga Ahad depan (25 Disember).

“Pada jam 3 petang, MetMalaysia telah mengeluarkan ramalan cuaca signifikan memaklumkan bahawa berdasarkan analisis model-model cuaca, luruan monsun dijangka berlaku di seluruh negara sehingga 25 Disember dan berpotensi membawa angin kencang, ombak besar serta hujan berterusan di negeri-negeri Utara dan Timur Semenanjung, serta timur Sabah serta perairan Laut China Selatan.

“Justeru, MetMalaysia mengeluarkan amaran hujan berterusan yang melibatkan Perlis, Kedah, Pulau Pinang, Perak, Kelantan, Terengganu, Pahang dan Johor berkuat kuasa sehingga 21 Disember (Rabu).

“Amaran angin kencang dan laut bergelura bagi perairan Laut China Selatan sedang berkuat kuasa sehingga 22 Disember (Khamis). Hujan lebat berterusan dijangka tertumpu di Pahang dan Johor pada 21 dan 22 Disember,” kata NADMA.

Menurut Jabatan Pengairan dan Saliran (JPS) pula, sehingga jam 4.45 petang tadi terdapat 23 sungai di mana bacaan air berada pada tahap bahaya.

Ia melibatkan stesen bacaan di:

Selain itu terdapat tujuh sungai di mana bacaan air berada pada tahap amaran iaitu:

NADMA juga mengingatkan bahawa fenomena hujan berterusan yang melanda negara ketika Monsun Timur Laut ketika ini boleh mengakibatkan potensi berlakunya ancaman tanah runtuh di kawasan berbukit tinggi, penempatan dan laluan bercerun khususnya di mana sistem perparitan tidak diselenggara dengan baik.

Risiko bencana tanah runtuh, kata NADMA boleh juga berlaku secara mendadak atau berperingkat dalam skala kecil dan besar.

Sementara itu, Jabatan Kerja Raya (JKR) pada jam 2 petang tadi melaporkan 118 lokasi terkesan banjir; cerun runtuh (15 lokasi); jalan runtuh (satu lokasi); jalan mendap (empat lokasi); jambatan rosak/runtuh (tiga lokasi), menjadikan keseluruhannya adalah 141 lokasi.

Semua kejadian itu berlaku di 66 lokasi di Terengganu; Kelantan (57 lokasi); Pahang (lima lokasi); masing-masing empat lokasi di Kedah dan Negeri Sembilan; Johor (tiga lokasi); dan masing-masing satu lokasi di Perak serta Selangor. Ia juga melibatkan 88 jalan negeri dan 53 jalan Persekutuan.


Idea kreatif MoF guna TikTok ajak belia kongsi idea Bajet 2022

Kementerian Kewangan (MoF) tampil dengan idea lebih kreatif dan segar apabila menjadikan aplikasi TikTok sebagai landasan baharu bagi membolehkan golongan belia menyumbang idea menjelang pembentangan Bajet 2022 yang dijadual 29 Oktober ini.

Menteri Kewangan Tengku Datuk Seri Zafrul Tengku Abdul Aziz menerusi video di aplikasi TikTok berkata orang ramai hanya perlu memuat naik video berdurasi satu minit dengan menggunakan tanda pagar #MyInclusiveBudget dan #Bajet2022.

Katanya selain TikTok mereka juga boleh berkongsi idea menerusi portal MoF sebelum 15 September.

Menurutnya, MoF akan cuba sedaya upaya untuk merealisasikan hasrat belia Malaysia bagi menjamin pembentangan Bajet 2022 memenuhi keperluan semua lapisan masyarakat dan memberi maklum balas selaras dengan dasar dan objektif negara.

Aplikasi TikTok terkenal dengan kandungan yang menyeronokkan dan lebih padat dan popular dalam kalangan golongan muda.

Ini adalah kali pertama MoF menggunakan aplikasi itu bagi tujuan mendapat pandangan dan maklum balas pelbagai pihak dalam kerangka memperkenalkan belanjawan negara supaya mencapai sasaran dikehendaki.

Dalam klip video TikTok itu juga Tengku Zafrul kelihatan tidak kekok beraksi depan kamera ketika mengajak orang ramai berkongsi idea Bajet 2022.


152 daripada 25,854 kes Covid-19 semalam kategori tiga hingga lima

Sebanyak 152 kes atau 0.59 peratus daripada 25,854 kes harian yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 25,702 kes atau 99.41 peratus pula terdiri daripada kategori satu dan dua, menurut laporan Bernama.

“Daripada 152 kes kategori tiga, empat dan lima yang dilaporkan semalam, 25 kes tidak divaksinasi atau belum lengkap divaksinasi manakala 89 kes telah menerima dua dos vaksin Covid-19 tetapi belum menerima dos penggalak,” katanya.

Selain itu, 38 kes kategori tiga hingga lima telah menerima dos penggalak, 65 kes membabitkan individu berumur 60 tahun dan ke atas, 51 kes mempunyai komorbid dan satu kes membabitkan ibu mengandung.

Dr Noor Hisham berkata semalam, sebanyak 1,754 kes Covid-19 dimasukkan ke hospital terdiri daripada 575 kes kategori tiga hingga lima, manakala 1,179 kes daripada kategori satu dan dua.
Dalam pada itu, 25,548 kes sembuh dilaporkan semalam menjadikan kumulatif kes sembuh sebanyak 3,142,112 kes.

Sementara itu, beliau berkata sebanyak 374 kes memerlukan rawatan di Unit Rawatan Rapi (ICU) dan 213 kes memerlukan bantuan pernafasan menjadikan peratusan penggunaan alat bantuan penafasan kini sebanyak 36 peratus.

Mengenai penggunaan katil kes kritikal atau ICU Covid-19 di hospital, beliau memaklumkan lapan negeri menunjukkan pengisian 50 peratus atau lebih iaitu di Putrajaya (67 peratus), Kuala Lumpur (65 peratus), Johor (63 peratus), Melaka (63 peratus), Kelantan (58 peratus), Perlis (55 peratus), Selangor (55 peratus), dan Sabah (53 peratus).

Dr Noor Hisham berkata secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke Pusat Kuarantin dan Rawatan Covid-19 Berisiko Rendah (PKRC), hospital dan ICU.


16 kematian akibat Covid semalam

Seramai 16 lagi pesakit meninggal dunia akibat komplikasi Covid-19 dalam tempoh 24 jam semalam, termasuk tiga mangsa yang belum sempat dibawa menerima rawatan di hospital atau kes brought in death (BID).

Jumlah itu menjadikan keseluruhan kes kematian sejak wabak itu melanda negara pada awal 2020 lalu, meningkat kepada 31,918 kes, termasuk 6,432 kes BID, lapor Kementerian Kesihatan (KKM) hari ini.

Sepuluh negeri tidak mencatatkan kes kematian semalam iaitu Kedah, Kelantan, Melaka, Negeri Sembilan, Perlis, Pulau Pinang, Sarawak, Terengganu, Labuan dan Putrajaya.

Berdasarkan laman sesawang Covidnow kendalian KKM yang dikemas kini tengah malam tadi, enam negeri lagi merekodkan kes kematian dengan enam daripadanya dilaporkan di Selangor.

Sehingga semalam, Selangor merekodkan 10,048 kes kematian, termasuk 2,126 kes BID, 807,623 kumulatif positif dengan 785,888 pesakit telah sembuh, dan 11,687 kes masih aktif.

Daripada jumlah kes aktif itu, seramai 10,528 pesakit menjalani kuarantin di rumah; 489 ditempatkan di PKRC; 645 dimasukkan ke hospital dan 25 dirawat di unit rawatan rapi (ICU), termasuk 10 daripadanya memerlukan alat bantuan pernafasan.

Sebanyak 41 daripada 1,334 kluster yang dikesan di negeri itu juga masih aktif, kata KKM.

Sembilan belas daripada kluster yang masih aktif itu melibatkan tempat kerja, diikuti pendidikan (13), komuniti (enam), dan kumpulan berisiko tinggi (tiga).

Sehingga 24 Januari lalu, seramai 4,785,028 atau 94.5 peratus daripada populasi Selangor telah lengkap divaksinasi, manakala 4,850,942 atau 95.7 peratus lagi menerima sekurang-kurangnya satu dos.

Bagi kes kematian di negeri-negeri lain, Sabah mencatat tiga kes, diikuti masing-masing dua di Kuala Lumpur, Johor serta Perak, dan satu kes di Pahang.

Sehingga semalam, negara merekodkan 2,840,225 kumulatif positif dengan 2,762,608 pesakit telah sembuh dan 45,699 kes masih aktif.

Daripada jumlah kes aktif itu, seramai 38,545 pesakit menjalani kuarantin di rumah; 4,188 ditempatkan di PKRC; 2,835 dimasukkan ke hospital; dan 131 pesakit dirawat di ICU, dengan 65 daripadanya memerlukan alat bantuan pernafasan.


PKP penuh bakal diketahui dalam mesyuarat MKN esok: Takiyuddin

Majlis Keselamatan Negara (MKN) dijangka membincangkan sama ada akan memberi cadangan kepada kerajaan untuk melaksanakan Perintah Kawalan Pergerakan (PKP) penuh atau tidak, esok.

Menteri di Jabatan Perdana Menteri Undang-Undang) Datuk Seri Takiyuddin Hassan berkata, mesyuarat MKN berkaitan Covid-19 di Putrajaya esok akan dipengerusikan Perdana Menteri, Tan Sri Muhyiddin Yassin jam 3 petang akan turut dihadiri semua Menteri Besar dan Ketua Menteri.

Menjawab soalan pemberita di Kota Bharu selepas mesyuarat Jawatankuasa Keselamatan Negeri Kelantan hari ini, beliau berkata PKP penuh itu antara yang perlu difikirkan oleh MKN.

Katanya, Kerajaan Pusat melihat penularan Covid-19 adalah satu perkara yang amat serius dan berdasarkan statistik kelmarin jumlah kumulatif kes positif sudah hampir setengah juta.

“Kematian pula sudah lebih 2,000 dan kita berasakan ia satu perkara yang amat membimbangkan dan kita sedar kerjasama kuat daripada Kementerian Kesihatan dan Polis Diraja Malaysia.

“Selama ini kita mengambil langkah dengan mengadakan PKP, Perintah Kawalan Pergerakan Pemulihan (PKPP) dan Perintah Kawalan Pergerakan Diperketatkan (PKPD) sama ada secara keseluruhan atau bersasar bergantung kepada keadaan untuk mengekang penularan Covid-19,” katanya

Semalam, negara mencatat rekod baharu tertinggi jangkitan Covid-19 harian dalam tempoh 24 jam iaitu sebanyak 6,075 kes dengan 46 kematian dicatatkan.

Rekod tertinggi yang dicatatkan sebelum ini ialah 5,728 kes iaitu pada 30 Januari lalu.

Terdahulu, bekas Perdana Menteri, Tun Dr Mahathir Mohamad, mencadangakn kerajaan melaksanakan PKP penuh selama sebulan sebagaimana dilaksanakan pada Mac tahun lalu untuk mengekang penularan dan jangkitan wabak Covid-19.

Beliau berkata, ketika negara mula-mula diserang wabak Covid-19 seluruh negara menerima PKP penuh sehingga tiada kelihatan kenderaan di jalan raya.

Katanya, selepas sebulan PKP penuh dilaksanakan, negara mencapai kejayaan sehinggakan kes baharu jangkitan dan kematian tidak melebihi 10 kes sehari.


PN janji ikut teladan Nabi tadbir negara jika menang: Muhyiddin

Perikatan Nasional (PN) berjanji akan mentadbir negara mengikut teladan yang ditunjukkan Rasulullah SAW, tanpa menyalahgunakan kuasa atau merompak wang rakyat, sekiranya diberi peluang mentadbir negara selepas Pilihan Raya Umum Ke-15 (PRU-15) akan datang.

Jaminan itu diberikan Pengerusi PN Tan Sri Muhyiddin Yassin ketika berucap pada Program Mini Karnival Pemulihan Negara dan Sambutan Maulidur Rasul Parlimen Tanjung Malim, Perak, hari ini (9 Oktober 2022).

“PRU akan sampai tidak lama lagi, itu (janji) akan kita tunaikan,” kata Ahli Parlimen Pagoh itu.

Sehubungan itu, Muhyiddin yang juga Presiden Bersatu menyeru pemilih untuk mengundi calon-calon yang ditawarkan PN apabila tiba hari mengundi kelak.

“Pilihlah PN supaya kita dapat mentadbir negara dengan amanah, jangan tipu, jangan rompak duit, jangan rasuah dan jangan salah guna kuasa,” katanya.

Pengerusi Majlis Pemulihan Negara (MPN) itu berkata sambutan Maulidur Rasul mengingatkan masyarakat serta dirinya untuk kembali kepada soal asal bimbingan yang ditunjukkan baginda Rasulullah SAW.

“Sebagai bapa dan pemimpin dalam masyarakat, ini satu amanah dan tanggungjawab yang perlu saya gunakan untuk memperingatkan diri saya untuk masyarakat pentingnya kita kembali kepada soal asal bimbingan yang telah ditunjukkan contoh teladan terbaik oleh Nabi Muhammad.

“Kalau sampai kepada peringkat akhlak yang rosak, nilai hidup tidak bermakna, semua tiada pertimbangan, yang haram dihalalkan, dan perbuatan-perbuatan yang dilakukan itu tiada rasa malu,” katanya.

Hadir sama Timbalan Presiden Bersatu Datuk Seri Ahmad Faizal Azumu; Setiausaha Agung Bersatu Datuk Seri Hamzah Zainudin; Exco Kerajaan Negeri Perak, Datuk Zainol Fadzi, dan Timbalan Pesuruhjaya PAS Negeri Perak, Rosli Abdul Rahman.

Sementara itu, Muhyiddin berkata PN akan bertanding di semua 24 kawasan Parlimen di Perak pada PRU-15 yang dijangka diadakan tidak lama lagi.

Beliau menegaskan sebanyak mana kawasan Parlimen, sebanyak itu juga parti itu akan bertanding.

“Parlimen (di Perak) kita ada 24 kawasan, kita akan bertanding di 24 kawasan. Sebanyak mana kawasan Parlimen, sebanyak itu juga kita akan bertanding,” katanya pada sidang media selepas majlis itu.

Menurutnya keputusan pembahagian kerusi akan diputuskan tidak lama lagi antara parti-parti komponen di dalam PN.

Bagaimanapun katanya, jika terdapat kawasan tertentu yang tidak perlu bertanding, ia akan diputuskan kemudian.

“Pasal nanti kita akan putuskan pembahagian kerusi antara parti-parti… kalau ikut kiraan kasar memang ada 24 (Parlimen). Sama ada ada kawasan tertentu yang kita fikir tidak bertanding kita akan putuskan kemudian,” katanya.


Bersatu kecewa PM batal pertemuan bincang ‘terma penting’ dengan PN

Parti Pribumi Bersatu Malaysia (Bersatu) – gabungan Perikatan Nasional (PN) yang membentuk kerajaan bersama Barisan Nasional (BN) – kecewa apabila Perdana Menteri Datuk Seri Ismail Sabri Yaakob membatalkan pertemuan dengan Setaiusaha Agungnya Datuk Seri Hamzah Zainuddin semalam.

Ketua Penerangan Bersatu Datuk Wan Saiful Wan Jan mendakwa Ismail Sabri yang juga Naib Presiden UMNO membatalkan perjumpaan itu pada saat-saat akhir.

Beliau dilaporkan berkata pertemuan itu sepatutnya diadakan petang semalam bagi membincangkan perjanjian berkaitan “terma-terma penting” antara Perikatan Nasional (PN) dan perdana menteri.

“PM setuju adakan perjumpaan tersebut semalam jam 2.30 petang. Tetapi saya agak kecewa perjumpaan itu dibatalkan minit-minit akhir oleh perdana menteri.

“Jadi, kita menuntut perdana menteri menunjukkan sikit rasa hormat kepada Ahli-ahli Parlimen di blok yang menyokong beliau,” katanya menurut laporan FMT.

Wan Saiful dilaporkan berkata, jika Ismail boleh mengotakan janji dan menghormati Pakatan Harapan (PH), kenapa tidak berbuat demikian kepada PN sedangkan ia adalah blok terbesar yang menyokongnya menjadi perdana menteri.

Sebelum ini, Ismail Sabri yang menjadi perdana menteri kesembilan mendapat sokongan kesemua 50 ahli Parlimen daripada parti gabungan PN.

Pengerusi Perikatan Nasional (PN) Tan Sri Muhyiddin Yassin berkata, jumlah tersebut termasuk 31 ahli Parlimen mewakili Bersatu, 18 PAS, satu Parti Solidariti Tanah Airku (Star) dan empat bebas pro-PN.

Muhyiddin juga telah berunding dengan pimpinan parti Gabungan Parti Sarawak (GPS) dan Parti Bersatu Sabah (PBS) yang membentuk kerajaan PN sebelum ini untuk mengambil ketetapan sama.


Kerajaan tak peluk tubuh lihat rakyat menderita, kata Perdana Menteri

Perdana Menteri Tan Sri Muhyiddin Yassin berkata kerajaan tidak berpeluk tubuh membiarkan rakyat menderita dalam keadaan pandemik Covid-19 sekarang.

Mengakui kerajaan pimpinannya kurang sempurna, beliau menegaskan kerajaan sentiasa bertindak untuk menyelamatkan nyawa dan kehidupan rakyat menerusi pelbagai usaha dilakukan.

Membentangkan Pelan Pemulihan Negara (PPN) pada sidang khas Dewan Rakyat hari ini Perdana Menteri berkata kerajaan menyedari kebimbangan rakyat apabila angka kes harian jangkitan Covid-19 menunjukkan lonjakan.

Kerajaan sedang berusaha sedaya mungkin untuk mengatasi kemelut dengan mempercepatkan program vaksinasi dan terbukti Malaysia pada hari ini adalah antara negara yang terpantas dalam memberi vaksin kepada penduduknya, katanya.

“Apa yang penting, kita mesti bersolidariti dalam menghadapi zaman yang sukar ini. Tidak usahlah kita berbalah dan menuding jari kerana di sana, ada rakyat yang jiwanya sengsara, ada bapa yang tenggelam punca, ada anak yang menderita, manakala barisan hadapan kita terus terbeban dan hospital semakin tertekan.

“Marilah kita berganding bahu, mencari berkat dan meraih jaya pada setiap usaha sama. Bulat air kerana pembetung, bulat kita kerana muafakat. Bersatu kita pasti teguh, bercerai kita roboh,” katanya.

Dalam pada itu Perdana Menteri berkata, kerajaan menyedari impak pandemik kepada aspek kesihatan mental rakyat Malaysia.

Justeru, katanya beberapa langkah khusus sudah diambil bagi menyelesaikan cabaran yang dialami rakyat berkaitan isu kesihatan mental.

“Langkah yang diambil adalah seperti mewujudkan talian sokongan psikososial di bawah Kementerian Kesihatan (KKM) dan penyaluran dana kepada pertubuhan bukan kerajaan berkaitan kesihatan mental,” katanya.


CUEPACS kesal insiden pegawai imigresen ditengking, gesa PM campur tangan

Insiden seorang penjawat awam berpangkat ketua pengarah yang didakwa menengking dan mengeluarkan kata-kata kesat terhadap seorang pegawai jabatan imigresen amat dikesali Kongres Kesatuan Pekerja-Pekerja di Dalam Perkhidmatan Awam (CUEPACS).

Presidennya, Datuk Adnan Mat menyifatkan insiden tersebut sebagai tidak wajar apabila seorang pegawai tertinggi boleh bersikap angkuh dengan bertindak sedemikian dan menggesa Perdana Menteri Datuk Seri Ismail Sabri Yaakob campur tangan.

“Ia amat malang jika seseorang pegawai tertinggi dalam kerajaan memerlukan layanan bertaraf orang kenamaan sedangkan beliau harus menyantuni pegawai kerajaan dengan bijaksana dan memahami tugasan mereka di lapangan serta bukannya memalukan pegawai tersebut di depan khalayak ramai seperti yang didakwa.

“CUEPACS berharap agar Perdana Menteri, Datuk Seri Ismail Sabri Yaakob atau Ketua Setiausaha Negara (KSN), Tan Sri Mohd. Zuki Ali dapat mengambil tindakan segera demi menjaga kebajikan kakitangan awam serta mengekalkan keharmonian dalam kalangan penjawat awam,” katanya dipetik laporan Utusan Malaysia hari ini.

Adnan terdahulu menghadiri ajlis Perhimpunan Penjawat Awam Negeri Sembilan dan Taklimat Isu Semasa CUEPACS.

Terdahulu, Kesatuan Perkhidmatan Imigresen Semenanjung Malaysia (KPISM) terkilan dan kecewa dengan tingkah laku seorang pegawai kanan berjawatan ketua pengarah yang didakwa mereka menengking dan mengeluarkan kata-kata kesat terhadap seorang pegawai jabatan imigresen yang sedang bertugas di KLIA.

Presidennya, Khairil Niza Khairuddin berkata, insiden bermula apabila tiada pegawai imigresen ditempatkan di kaunter bilik orang kenamaan (VIP) KLIA dan pegawai kanan itu mahukan layanan orang kenamaan.

Jabatan Perkhidmatan Awam (JPA) pula menerusi kenyataan hari ini menegaskan, segala pertuduhan terhadap Ketua Pengarah Perkhidmatan Awam (KPPA) adalah tidak berasas dan berniat jahat untuk menjatuhkan imej beliau sebagai pegawai tinggi kerajaan.

JPA dalam kenyataan memaklumkan, ia susulan kenyataan yang sedang tular di media sosial berhubung tuduhan kononnya KPPA mengeluarkan kata-kata kesat terhadap pegawai imigresen di KLIA pagi semalam.

Sementara itu Adnan menambah, pihaknya dengan gabungan kesatuan lain turut akan melakukan siasatan sendiri berhubung kejadian berkenaan.

“Saya percaya ada kamera litar tertutup (CCTV) dan boleh melihat pihak yang mana benar atau apa kepincangan yang berlaku di antara dua pihak berkenaan.

“Berlandaskan prinsip Keluarga Malaysia, perkhidmatan awam mesti bergerak berdasarkan nilai-nilai yang disemai dalam semangat keluarga malaysia seperti mana yang disarankan oleh kerajaan,” katanya.


Isu ‘scam’ vaksin, Kerajaan DAP Pulau Pinang jangan buat-buat diam

Kerajaan negeri Pulau Pinang digesa membuat penjelasan kepada rakyat berhubung siasatan isu penipuan atau ‘scam’ sumbangan vaksin Covid-19 dan tidak bersikap lepas tangan, kata Pengerusi Jawatankuasa Perhubungan Negeri MCA, Datuk Tan Teik Cheng.

Teik Cheng berkata sudah dua minggu kontroversi isu ‘scam’ vaksin berlalu namun tiada sebarang penjelasan dibuat oleh kerajaan negeri walaupun pada awalnya mengatakan tindakan akan diambil terhadap pihak yang terlibat dalam penipuan tersebut.

“Sudah hampir dua minggu berlalu sejak Polis Diraja Malaysia (PDRM) memulakan siasatan terhadap isu penipuan atau ‘scam’ sumbangan vaksin COVID-19 kepada kerajaan negeri Pulau Pinang, namun setakat hari ini, masih tiada apa-apa pengumuman ataupun perkembangan terkini mengenai siasatan tersebut.

“Oleh kerana ‘tawaran’ dua (2) juta dos vaksin COVID-19 ini jugalah kerajaan pusat dituduh sebagai kejam kerana menghalang’ kerajaan negeri daripada menerima vaksin percuma,” katanya dalam satu kenyataan hari ini.

Menurutnya, tuduhan dibuat oleh Ketua Menteri, Chow Kon Yeow dan bekas Ketua Menteri, Lim Guan Eng terhadap Kerajaan Pusat kononnya menidakkan hak rakyat Pulau Pinang untuk mendapatkan vaksin adalah satu yang berat.

“Kenyataan yang dikeluarkan oleh Setiausaha Agung DAP, Lim Guan Eng pada 18 Mei 2021 menerusi catatan Facebooknya dengan mengatakan kerajaan melakukan jenayah besar kerana menolak derma vaksin Covid-19 berkenaan merupakan satu tuduhan berat.

“Beliau seolah-olah cuba menghasut rakyat, kononnya kerajaan pusat menidakkan hak rakyat Pulau Pinang untuk mendapatkan vaksin,” ujarnya lagi.

Teik Cheng berkata pemimpin DAP yang membuat tuduhan berhubung isu ‘scam’ vaksin tersebut boleh dikenakan tindakan undang-undang kerana menyebarkan berita palsu untuk menghasut rakyat membenci kerajaan.

“Sedia maklum, baru-baru ini seorang guru tuisyen antara dua individu pertama di negara ini didakwa di mahkamah atas pertuduhan menyebarkan berita palsu berkaitan Covid-19 mengikut Seksyen 4 (1) Ordinan Darurat (Kuasa-kuasa Perlu) (No 2) 2021.

“Seorang lagi individu yang juga suri rumah turut didakwa di mahkamah mengikut seksyen sama di Perlis pada hari sama, 2 Jun 2021.

“Atas sebab ini, saya menaruh harapan tinggi kepada pihak PDRM untuk menggandakan usaha dalam merungkai isu ini kerana ia melibatkan kewibawaan dan kredibiliti kerajaan negeri Pulau Pinang dan juga kerajaan pusat,” gesanya.

Terdahulu Agenda Daily melaporkan, susulan pendedahan penipuan derma syarikat “scam” vaksin Covid-19, Kon Yeow yang malu terpaksa membuat permohonan maaf kepada Menteri Sains, Teknologi dan Inovasi, Khairy Jamaluddin Abu Bakar dan kerajaan pusat.

Kon Yeow mengakui kesilapannya berhubung isu derma vaksin tersebut selepas pendedahan syarikat yang menawarkan tawaran dua juta dos vaksin Covid-19 itu tidak wujud oleh Khairy Jamaluddin baru-baru ini.

Malahan, Khairy Jamaluddin juga sudah mengarahkan pegawainya menghubungi individu yang dikatakan mahu menderma vaksin tersebut dan mendapati tiada sebarang tawaran dibuat kepada Kerajaan Negeri Pulau Pinang.


Beza 1MDB dengan DNB, PM tidak menjadi penasihat berkuasa besar: Muhyiddin

Tindakan pembangkang yang cuba memesongkan fakta berhubung isu Digital Nasional Bhd (DNB) dengan 1Malaysia Development Berhad (1MDB) adalah dangkal dan tidak matang, kata Tan Sri Muhyiddin Yassin.

Mantan Perdana Menteri (PM) itu menegaskan DNB akan diuruskan kumpulan profesional dan bebas daripada kawalan PM semata-mata seperti yang berlaku dalam penyelewengan dana 1MDB sebelum ini sehingga menyebabkan kerugian berbilion yang terpaksa ditanggung kerajaan.

“Jadi, janganlah ada pihak yang sengaja ingin melambatkan pelaksanaan ‘roll out’ 5G untuk kepentingan tertentu dengan mempolitikkan isu DNB. Saya berasa cukup hairan pihak yang mempertahankan skandal 1MDB sekarang ingin menyamakan DNB dengan 1MDB. Tolong lah. ‘Don’t insult the intelligence of Malaysians’.

“1MDB adalah satu skim penipuan terbesar dalam sejarah dunia dengan wang puluhan bilion ringgit dipindahkan ke akaun syarikat luar pesisir yang diragui dan lesap entah ke mana. Lebih malang, sejumlah RM2.6 bilion masuk ke dalam akaun “Malaysian Official 1”,” katanya ketika berucap pada Perhimpunan Agung Tahunan Bersatu hari ini.

Muhyiddin yang juga Presiden Bersatu itu menegaskan, DNB sebaliknya, mempunyai struktur tadbir urus yang jelas, diurus oleh mereka yang profesional, dana digunakan untuk pembinaan projek infrastruktur oleh syarikat-syarikat yang berwibawa dan Perdana Menteri tidak menjadi penasihat yang berkuasa besar dalam DNB.

“Saya berharap kerajaan akan meneruskan roll out 5G berdasarkan model ‘Single Wholesale Network’ seperti yang telah diputuskan.

“Kerajaan tidak boleh terganggu dengan tindakan pihak-pihak tertentu yang cuba menggagalkan pelaksanaan projek strategik yang menyokong pertumbuhan ekonomi digital negara dan bakal menyediakan perkhidmatan 5G yang lebih murah kepada rakyat,” katanya.

Sebelum ini, Ketua Pembangkang Datuk Seri Anwar Ibrahim cuba memainkan isu berkaitan DNB kerana tidak berpuas hati dengan lantikan dibuat Kementerian Kewangan sebagai penyedia tunggal rangkaian 5G.

Katanya, penubuhan DNB menjadi pertikaian kerana dilakukan tanpa dasar yang jelas, tiada ketelusan dan tanpa tender.

Malaysia memilih model sistem rangkaian pemborong tunggal dengan menubuhkan sebuah syarikat milik penuh kerajaan bagi mengendali pembinaan prasarana sementara syarikat telco yang akan melaksanakan tindakan atau peranan untuk menjalankan perniagaan 5G runcit.

Secara asasnya, DNB akan membangunkan infrastruktur 5G dan menyewakannya secara pukal kepada syarikat telekomunikasi (telco).

Telco tidak perlu membangunkan infrastruktur 5G, tetapi hanya menyewa infra tersebut daripada kerajaan.

Disebabkan faktor ini, semua telco boleh berkongsi jaringan yang sama, yang akhirnya menjadikan kos operasi lebih murah. Membangunkan infrastruktur 5G sendiri menelan kos yang tinggi, dan disebabkan faktor ini, harga perkhidmatan akan menjadi mahal kerana kos tersebut dialihkan kepada pengguna.


Hutang kerajaan 88.1 peratus berbanding KDNK, RM1.36 trilion

Jumlah hutang dan liabiliti terkini keseluruhan kerajaan adalah sebanyak 88.1 peratus berbanding Keluaran Dalam Negara Kasar (KDNK) pada akhir tahun 2021 atau bersamaan RM1.36 trilion.

Menteri Kewangan, Tengku Datuk Seri Zafrul Tengku Abdul Aziz berkata, hutang Kerajaan Persekutuan mencatatkan sebanyak RM979.8 bilion atau 63.4 peratus berbanding KDNK pada akhir tahun sama.

Daripada jumlah tersebut, jelasnya, hutang statutori berjumlah RM922.5 bilion atau 59.7 peratus berbanding KDNK dan masih dalam lingkungan had statutori 65 peratus daripada KDNK yang telah dinaikkan pada Oktober tahun lalu.

“Kerajaan juga menanggung libaliti lain seperti komitmen jaminan iaitu hutang-hutang syarikat berkaitan kerajaan yang mendapat jaminan kerajaan serta diberi peruntukan untuk pelaksanaan pelbagai projek infrastruktur dan utiliti awam berjumlah RM197.3 bilion.

“Selain itu, hutang syarikat 1Malaysia Development berhad (1MDB) dianggarkan kira-kira RM32 bilion.

“Liabiliti kewangan lain meliputi projek kerjasama awam swasta (atau PPP) termasuk pajakan serta projek di bawah inisiatif pembiayaan swasta (atau PFI) dan PBLT Sdn. Bhd. yang dianggarkan berjumlah RM151.1 bilion,” katanya.

Beliau berkata demikian menerusi jawapan bertulis semasa sesi pemberitahuan pertanyaan lisan Dewan Rakyat Mesyuarat Pertama, Penggal Kelima Parlimen Keempat Belas 2022 bertarikh 15 Mac 2022.

Terdahulu, Ahli Parlimen Kubang Pasu Datuk Amiruddin Hamzah (Pejuang) dalam soalan bertulis meminta Menteri Kewangan menyatakan jumlah komitmen hutang negara dan pecahannya mengikut kategori hutang langsung kerajaan, komitmen jaminan, 1MDB, pakej-pakej rangsangan Covid-19 dan peratusan hutang kepada KDNK.


DAP tak ikhlas bersama BN, mahu kaut undi Melayu melalui UMNO: Lian Ker

Keikhlasan DAP bersama Barisan Nasional (BN) dipersoalkan MCA dan masih diragui sehingga sekarang, kata Datuk Ti Lian Ker.

Naib Presiden MCA itu merasakan DAP masih tidak ikhlas dalam menjalinkan kerjasama dengan BN, sebaliknya mendakwa parti itu hanya mahu mengaut undi kaum Melayu sahaja menerusi UMNO.

“Dan dulu pemimpin MCA dicaci, merupakan satu kesilapan buat DAP. Jadi, DAP perlu minta maaf.

“Ini juga hutang sejarah DAP pada MCA. Selepas itu (minta maaf) barulah boleh jadi kawan tanpa waspada.

“Pada masa ini saya merasakan mereka masih tidak ikhlas dalam laungan perpaduan dan kerjasama dengan BN. Ia hanya mainan politik semata-mata untuk mengaut sokongan orang Melayu melalui UMNO,” katanya dipetik dalam satu wawancara disiar Utusan Malaysia.

Lian Ker mendakwa DAP mahu menjelma menjadi parti Melayu dan mendakwa pernah memperalatkan PAS sebelum ini dan kini Parti Amanah.

“Tetapi orang salah faham kata kita mahu tarik sokongan keluar BN. Masa hari ini, kalau kata PH dan BN mempunyai maruah dan mahu menjadi satu parti sahaja, carilah UMNO. Janganlah buat atas nama BN. DAP sekarang misi mereka hendak menjelma sebagai parti Melayu.

“Dulu mereka memperalatkan Pas, selepas itu Parti Amanah Negara (Amanah) selain beberapa tokoh Melayu lain. Sebenarnya, DAP takut sangat untuk menghadapi fakta atau kenyataan mereka yang lepas,” ujarnya lagi.

Lian Ker juga mengulangi gesaan supaya DAP membuat permohonan maaf terbuka kepada MCA dan mempersoalkan mengapa mereka boleh pula meminta maaf kepada pemimpin Sarawak sebelum ini untuk membentuk kerajaan campuran bersama.

“DAP pula menyuarakan suara orang Cina secara lantang. Sebab itu, mereka dapat menanam persepsi bahawa merekalah yang memperjuangkan kepentingan orang Cina dan MCA pula sebaliknya, konon kita menggadaikan kepentingan orang Cina.

“Sebab itu, saya katakan DAP perlu minta maaf bukan pada Sarawak terlebih dahulu sebaliknya pada kita. MCA tidak akan mainkan isu perkauman semata-mata mahu undi,” katanya lagi.

Berhubung kempen Pilihan Raya Negeri (PRN) kali ini, Lian Ker berkata hanya membantu calon dalam parti komponen BN dan tidak PH.

“Kita bukan dalam satu pakatan atau bukan dalam DAP. Sekarang ini saya mahu bertanya adakah parti yang bertanding dalam PRN bergerak atas nama parti atau kerajaan?

“Atas parti bukan? Jadi, kita akan bertindak atas parti. Macam PRN Melaka dan Johor, kita tidak menyokong PAS atau Bersatu, tetapi kita bergerak sebagai sebuah kerajaan pada masa itu.

“Cuma sekarang DAP pula ubah peraturan dan mahu untungkan mereka sahaja. Cuba anda bayangkan bagaimana kalau saya berdiri satu pentas dengan tokoh DAP yang dulu kita maki dan kutuk mereka? Sudah tentu penyokong tawar hati,” ujarnya lagi.


Sentiasa buat baik dan buatlah yang terbaik, pesan Radzi

“HIDUP ini mudah, sentiasa buat baik dan buatlah yang terbaik”.

Itu pesan bekas Menteri Kanan Pendidikan Datuk Dr Radzi Jidin kepada warga pendidikan selepas Perikatan Nasional gagal membentuk kerajaan persekutuan pada Pilihan Raya Umum Ke-15 (PRU-15) baru-baru ini.

Dalam hantaran di Facebook beliau, Radzi yang merujuk diri beliau sebagai pak cik memulakan catatan itu dengan memaklumkan kepada warga pendidikan bahawa mereka tidak mungkin berjumpa sekerap dahulu.

Radzi yang menang di Parlimen Putrajaya mengalahkan Bendahari UMNO Tengku Adnan percaya telah melakukan yang terbaik sepanjang dua tahun setengah di Kementerian Pendidikan (KPM).

“Kepada anak-anak pak cik di IPG, Kolej Matrikulasi, Kolej Vokasional dan semua sekolah di seluruh Malaysia, kita mungkin tak jumpa lagi sekerap dahulu.

“Percayalah, pak cik telah buat yang terbaik sepanjang dua tahun setengah di Kementerian Pendidikan. Pak cik curahkan segala keringat dengan penuh kejujuran dan keikhlasan bagi membina masa depan yang lebih gemilang untuk kalian,” katanya menerusi hantaran itu, hari ini.

Naib Presiden Bersatu itu juga meminta warga pendidikan mengingati pesan beliau agar sentiasa berbuat baik dan buat lah yang terbaik.

Menambah pesanan itu Radzi berkata, perkara paling penting ialah tiada apa yang dapat mengalahkan kerja keras.

“Selalulah ingat pesan pak cik, “hidup ini mudah, sentiasa buat baik dan buatlah yang terbaik.

“Paling penting, Nothing Beats Hard Work! Pak cik sayang korang semua!,” katanya.


Terima kasih dua bekas ADUN Bersatu kerana sokong UMNO, kata Mat Maslan

Setiausaha Agung UMNO, Datuk Seri Ahmad Maslan menghargai sokongan dua bekas Ahli Dewan Undangan Negeri (ADUN) Bersatu yang menyatakan sokongan kepada UMNO dan Barisan Nasional (BN) baru-baru ini.

Dua ADUN tersebut, Datuk Mohd Izhar (Larkin) dan Mazlan Bujang (Puteri Wangsa) mengumumkan keluar Bersatu dan memberikan sokongan terhadap BN dan Menteri Besar, Datuk Hasni Mohammad.

“Tiada habuan ditawarkan atau dijanjikan kepada kedua-dua ADUN berkenaan.

“Mereka membuat keputusan secara sukarela, suci hati dan tanpa dijanjikan apa-apa tawaran kerana yakin dengan kerajaan pimpinan BN.

“Terima kasih atas sokongan dan keyakinan mereka, ia amat bermakna bagi UMNO dan BN,” kata Ahmad semasa sidang media selepas pertemuan bersama Jawatankuasa Tertinggi Parti Makkal Sakti Malaysia dan ketua bahagian parti itu hari ini.

Dalam pada itu, Ahmad juga menjelaskan setakat ini UMNO belum menerima permohonan daripada kedua-dua ADUN berkenaan.

“Belum ada, mereka tidak ada menghantar permohonan untuk sertai UMNO,” katanya lagi.


Pemimpin lama DAP Pulau Pinang sah keluar parti

DAP Pulau Pinang hari ini menerima surat keluar parti daripada bekas exco negeri, Datuk Danny Law Heng Kiang.

Dalam satu kenyataan hari ini, Setiausaha Jawatankuasa Negeri DAP Pulau Pinang, Lim Hui Ying berkata parti itu menghormati keputusan Heng Kiang dan mengucapkan terima kasih atas perkhidmatan beliau selama bersama DAP, menurut laporan Bernama.

Sementara itu Heng Kiang ketika dihubungi Bernama bagi menjelaskan tindakannya itu hanya berkata: “Sudah cukup 35 tahun bersama DAP, dan kini sedang mencari hala tuju baharu”.

Mengenai spekulasi kemungkinan beliau menyertai Parti Warisan yang perpangkalan di Sabah, Heng Kiang berkata: “times will tell” (masa akan menentukannya).

Pada Pilihan raya umum 2008, Heng Kiang menang dalam pertandingan di kawasan Dewan Undangan Negeri Batu Lancang, Pulau Pinang dan pernah memegang jawatan sebagai Pengerusi Jawatankuasa Pembangunan Pelancongan dan Kebudayaan Negeri.

Heng Kiang, 61, telah mula aktif dalam politik selepas menyertai DAP pada tahun 1986.


Jangkitan di tempat kerja semakin meningkat

Jumlah kes Covid-19 membabitkan jangkitan di tempat kerja didapati semakin meningkat apabila hari ini sebanyak 21 lagi kluster dikesan dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata 18 daripada kluster baharu yang dikesan itu membabitkan jangkitan di tempat kerja, melibatkan 618 individu.

Beliau berkata kluster Tapak Bina Matahari 2 di Titiwangsa, Kuala Lumpur merekodkan jangkitan tertinggi sebanyak 142 kes, manakala Industri SS Lapan Dua di Petaling membabitkan 115 kes.

Selangor merekodkan lapan kluster tempat kerja diikuti lima kes di Wilayah Persekutuan Kuala Lumpur; dan masing-masing satu kluster tempat kerja di Melaka; Kelantan; Pulau Pinang; Pahang; Kedah; dan Terengganu.

Sarawak dan Perak pula merekodkan masing-masing dua kluster tempat kerja, komuniti dan pusat tahanan.

Dr Noor Hisham berkata, 873 kluster masih aktif, manakala 1,868 kluster ditamatkan.

Terdahulu beliau memaklumkan sebanyak 82 kematian baharu akibat Covid-19 dilaporkan dalam tempoh 24 jam sehingga 12 tengah hari tadi menjadikan keseluruhannya sejak pandemik melanda negara Mac tahun lalu kepada 4,803 kes.

Beliau berkata dalam tempoh itu 5,812 kes baharu dicatatkan di seluruh negara, menjadikan kumulatif kes sebanyak 722,659.


Yan di Kedah diwartakan sebagai Pelabuhan Persekutuan

Kementerian Pengangkutan telah mewartakan Yan di Kedah sebagai sebuah lagi Pelabuhan Persekutuan pada 10 Mei lalu, sekali gus akan merancakkan pembangunan di kawasan berkenaan.

Menterinya, Datuk Seri Dr Wee Ka Siong berkata perisytiharan itu dibuat mengikut Seksyen 5 Ordinan Perkapalan Saudagar 1952.

Katanya, dalam perisytiharan itu had keluasan perairan ditetapkan pada 600 kilometer persegi dengan mengambil kira jarak sejauh kira-kira 20 batu nautika dari pantai Yan.

Beliau berkata, Pihak Berkuasa Pelaksanaan Koridor Utara (NCIA) yang bertanggungjawab dalam pembangunan wilayah utara bercadang melaksanakan aktiviti perkepalan dan pembangunan di pesisir Pulau Bunting di perairan Yan.

“Pembangunan Yan sebagai sebuah pelabuhan dijangka akan meningkatkan aktiviti perkapalan di perairan tersebut dan mewujudkan peluang pekerjaan serta membangunkan kawasan sekitar daerah Yan.

“Cadangan pembangunan ini turut dapat menyokong pembangunan industri perkapalan serta memajukan sektor pelancongan sekali gus berupaya menjana ekonomi negara dan negeri Kedah,” katanya dalam kenyataan hari ini.

Wee berkata, pelabuhan itu akan dikawal selia oleh Jabatan Laut Malaysia dengan memastikan keselamatan aktiviti dan trafik perkapalan di perairan berkenaan yang dijangka meningkat, termasuk menetapkan ruang laluan selamat, selesa dan bersesuaian di kawasan pelabuhan.


Patuh SOP semasa sambutan Deepavali: Ismail Sabri

Perdana Menteri Datuk Seri Ismail Sabri Yaakob hari ini menasihati Keluarga Malaysia yang bakal menyambut Deepavali pada Khamis ini supaya terus patuh prosedur operasi standard (SOP).

Beliau berkata dalam kemeriahan menyambut perayaan itu mereka perlu terus berhati-hati dan menjaga kesihatan.

“Kepada seluruh masyarakat kaum Hindu di seluruh negara, saya ucapkan selamat menyambut Hari Deepavali,” katanya lapor Bernama.

Ismail Sabri terdahulu membuat tinjauan di Little India hari ini.

Turut hadir Menteri Sumber Manusia Datuk Seri M. Saravanan dan Timbalan Menteri Wilayah Persekutuan Datuk Seri Jalaluddin Alias.

Mengulas mengenai lawatannya, Ismail Sabri berkata rata-rata peniaga ditemui berpuas hati kerana mereka dapat kembali berniaga seperti sedia kala.

“Saya difahamkan apabila kita buka peluang untuk mereka berniaga, sambutan yang diterima memang sangat menggalakkan.

“Orang ramai pula ketika ditanya, mereka gembira kerana ada peluang untuk beli-belah,” katanya.

Dalam tinjauan kira-kira satu jam itu juga, beliau sempat membeli-belah pakaian sempena perayaan itu.


Armada hilang hala tuju, Wan Fayhsal harus lebih bertanggungjawab

Assalamualaikum saya selaku Bendahari Biro Antarabangsa Armada Nasional berpendapat bahawa Wan Ahmad Fayhsal Wan Ahmad gagal memanfaatkan kedudukan sebagai Ketua Armada Nasional untuk membawa Armada ke satu tahap yang memuaskan apatah lagi membanggakan.

Selepas beberapa siri kekalahan Bersatu dalam PRK dan PRN kita boleh melihat sejauh mana tahap pencapaian hasil gerak kerja politik beliau sebagai Ketua Armada Nasional adalah sangat mengecewakan dengan kemerosotan penyokong parti dalam kalangan anak muda .

Wan Ahmad Fayhsal sepatutnya menggunakan momentum dan peluang beliau apabila menang pada pemilihan parti yang lepas untuk terus memperkasakan parti tanpa berlengah lagi.

Ketika itu parti berada dalam keadaan dimana ahli-ahli masih lagi bersemangat dengan slogan ‘Nafas Baru’ yang beliau bawa ketika pemilihan dan berharap ianya tidak sekadar slogan retorik dan yakin beliau mampu untuk membawa ‘nafas baru’ kepada Armada dan juga parti Bersatu secara keseluruhan .

Namun jelas ,terbukti dan nyata beliau telah gagal untuk membawa ‘nafas baru’ sebaliknya ‘nafas hapak’ pula yang dibawa apabila Armada tidak lagi diminati golongan muda, termasuk juga mahasiswa yang semakin menjauh daripada parti Bersatu yang satu ketika dahulu 55% daripada keahlian adalah terdiri daripada golongan muda dan mahasiswa .

Kelab Bunga Raya, sebuah kelab mahasiswa luar negara yang mesra kepada parti Bersatu dibawah Exco Antarabangsa Armada Nasional sebelum ini telah berjaya ditubuh di 9 buah negara termasuk United Kingdom, France, German, US, Jepun, Korea, Indonesia, New Zealand, Australia dan sepatutnya akan ditubuh lagi di dua buah negara iaitu di Belgium dan Australia namun terbantut setelah Wan Fayhsal mengambil alih tapuk kepimpinan Armada Nasional.

Malah Kelab Bunga Raya juga telah dikuburkan sepenuhnya kerana kononnya beliau ingin menubuh satu persatuan mahasiswa yang baru namun sehingga ke hari ini bayang kelab atau persatuan masih lagi tidak kelihatan, nama pun belum difikirkan.

Ianya jelas satu bentuk kerugian yang nyata kepada Armada dan parti Bersatu apatah lagi apabila undi 18 akan dilaksanakan kelak dan beliau masih lagi terpinga-pinga dan khayal dengan kedudukan dan jawatan selaku seorang senator dan timbalan menteri seolah olah jawatan itu akan kekal abadi.

Pada pandangan saya sejujurnya beliau perlu muhasabah dan segera bergerak pantas dalam memperkasakan kembali Armada dan parti bagi menarik lebih ramai sokongan terutama dalam kalangan belia dan anak muda.

Sudah sampai masanya beliau terkejut dari tidur yang lena dan segera menunaikan kewajipan untuk membantu memulihkan semula sokongan yang semakin layu kerana kita tidak mahu kita hanya menunggu sokongan turun dari langit tanpa berbuat apa-apa.

Armada boleh lah saya umpamakan bagai ‘Retak Menanti Belah’.

Syaiful Irfan Anang
Bendahari Biro Antarabangsa Armada Nasional
Mantan Ketua Armada Terengganu

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


211 kes, sifar kematian semalam

Sebanyak 211 jangkitan baharu Covid-19 dilaporkan dalam tempoh 24 jam semalam (Ahad, 5 Februari 2023), meningkat sedikit berbanding 202 kes yang dilaporkan pada Sabtu.

Kes baharu itu, termasuk 18 jangkitan yang melibatkan kanak-kanak iaitu 16 kes berusia 0 hingga empat tahun, dan dua kes (lima hingga 12 tahun), menurut data laman sesawang Github Kementerian Kesihatan (KKM).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,037,995 kes, dengan 4,990,977 pesakit telah pulih, termasuk 272 yang sembuh semalam.

Daripada jumlah jangkitan semalam juga, 131 kes melibatkan individu yang telah menerima suntikan vaksin penggalak; 46 kes (individu lengkap vaksinasi); tiada kes (individu belum lengkap vaksinasi); dan 34 kes (individu tidak divaksinasi).

Menurut data laman sesawang KKMNow yang dikemas kini tengah malam tadi, sebanyak 10,075 kes masih aktif, turun berbanding 10,014 yang dilaporkan pada Sabtu.

Sehingga semalam juga seramai 9,663 pesakit Covid-19 masih menjalani kuarantin di rumah, sementara 402 pesakit mendapatkan rawatan di hospital.

Sepuluh pesakit pula dimasukkan ke unit rawatan rapi, dengan lapan daripadanya memerlukan alat bantuan pernafasan.

KKM juga melaporkan dalam tempoh 24 jam semalam, tiada kematian akibat komplikasi Covid-19 dilaporkan.

Kumulatif kematian akibat Covid-19 sejak 17 Mac 2020 hingga semalam, kekal pada 36,943 kes, termasuk 7,870 kes meninggal dunia di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Menteri MIC tak puas hati perarakan Thaipusam tak dibenarkan

Langkah kerajaan melarang perarakan sempena Thaipusam 2022 dibantah seorang Menteri MIC, Datuk Seri M Saravanan.

Menteri Sumber Manusia itu menyifatkan larangan tersebut sebagai tidak wajar walhal penganjuran program kerajaan yang melibatkan kehadiran orang ramai tidak pula dilarang, malah membuat perbandingan semasa acara sambutan Hari Aspirasi Keluarga Malaysia yang diadakan semalam tidak mematuhi prosedur operasi standard (SOP).

“Kalau hari ini (semalam) ada ribuan orang berkumpul di Pusat Konvensyen Kuala Lumpur menghadiri sambutan 100 Hari Aspirasi Keluarga Malaysia dan tak ada penjarakan fizikal satu meter, semua ini tidak dipandang, tapi (pada masa sama) mereka menyasarkan sambutan Thaipusam.

“Saya akan berbincang dengan perdana menteri minta untuk untuk batalkan larangan ini serta-merta,” katanya kepada pemberita selepas menghadiri sambutan tersebut di Kuala Lumpur semalam menurut laporan Malaysiakini.

Larangan perarakan Thaipusam sebelum ini diputuskan Kementerian Perpaduan Negara untuk tidak membenarkan perarakan kereta pedati dan kavadi pada perayaan yang dijadual berlangsung tahun depan.

Saravanan juga mempersoalkan mengapa perlawanan bola sepak dan perayaan Krismas lalu boleh mendapat kelulusan tetapi tidak perarakan Thaipusam.

“Kamu lihat sendiri sambutan hari ini (100 Hari Aspirasi Keluarga Malaysia). Ini tidak dikawal, tapi perarakan pedati dikawal dengan membenarkan hanya orang terhad sahaja menghadiri.

“Kalau sambutan hari ini (semalam) boleh diadakan sudah pasti perayaan Thaipusam juga boleh diadakan. Saya akan bincang dengan PM untuk satu penyelesaian muktamad,” katanya lagi.

Terdahulu, Menteri Perpaduan Negara Datuk Halimah Mohamed Sadique memberitahu Dewan Rakyat, semua perarakan perayaan termasuk perarakan kavadi sempena Thaipusam bagi tahun depan tidak dibenarkan berikutan ancaman varian Omicron.

Katanya, selain Thaipusam, perarakan cingge juga tidak dibenarkan semasa Tahun Baru Cina, manakala SOP untuk perayaan Krismas akan dibincangkan pada mesyuarat 14 Dis nanti.


Anwar masih salahkan UMNO punca PRN Melaka, pertahan 4 ADUN

Datuk Seri Anwar Ibrahim tetap menyalahkan UMNO sebagai punca Pilihan Raya Negeri (PRN) Melaka terpaksa diadakan tetapi tidak menyalahkan empat Ahli Dewan Undangan Negeri (ADUN) yang menjadi punca kerajaan negeri tumbang.

Ketua Pembangkang itu mengakui bimbang dengan ancaman penularan Covid-19 di Melaka semasa PRN dan menunding jari kepada pemimpin UMNO di negeri tersebut yang bertindak membubarkan Dewan Undangan Negeri (DUN) tanpa memikirkan nyawa rakyat.

“Jadi kita jangan lupa pangkalnya ialah kesalahan Ketua Menteri, Speaker dan kerajaan UMNO Melaka yang memaksa satu PRN dengan pembubaran oleh TYT Melaka yang tidak ambil kira tentang faktor keselamatan kesihatan rakyat,” katanya dalam sidang media di Parlimen hari ini.

Anwar menyalahkan Yang di-Pertua Negeri, Tun Mohd Ali Rustam kerana menerima nasihat yang tidak tepat sehingga bertindak membubarkan DUN tanpa memikirkan kesan seterusnya.

“kerajaan Perdana Menteri (PM) dan Kabinet dalam hal ini tidak boleh melepaskan tanggungjawab ini dari kesilapan besar yang dilakukan UMNO Melaka yang salah beri nasihat dan tindakan gopoh gapah TYT sendiri telah melakukan pembubaran tanpa memikirkan langkah berikutnya,” katanya lagi.

Dalam pada itu, Presiden PKR itu tidak pula menyalahkan empat ADUN yang menarik sokongan terhadap kerajaan negeri sehingga jatuh, malah tidak menolak akan mengambil mereka bertanding atas tiket Pakatan Harapan dan masih berbincang berhubung keputusan berhubung empat ADUN tersebut.

“Perbincangan diteruskan,” jawab beliau apabila ditanya berhubung keputusan melibatkan status empat ADUN tersebut.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Susulan itu, Ali membubarkan Dewan Undangan Negeri (DUN) bagi membolehkan mandat diberi semula kepada rakyat untuk memilih kerajaan baharu.


19 kematian BID semalam

Jumlah kematian akibat komplikasi Covid-19 dalam tempoh 24 jam semalam (8 Mac 2022) meningkat kepada 79 pesakit berbanding 77 kes pada Isnin, menurut Kementerian Kesihatan (KKM), hari ini.

Data laman sesawang kendalian KKM, CovidNOW yang dikemas kini pagi tadi menunjukkan 19 daripada kes berkenaan melibatkan pesakit meninggal dunia sebelum bantuan perubatan dapat diberikan atau ‘brought in death’ (BID).

Bagaimanapun, tiada maklumat diberikan sama ada kes BID itu turut melibatkan lebih 300,000 individu yang diarah menjalani kuarantin di rumah.

Angka semalam menjadikan kumulatif kematian akibat Covid-19 sejak awal 2020 lalu meningkat kepada 33,384 kes, termasuk 6,914 kes BID.

Empat negeri mencatat jumlah kematian harian melebihi 10 kes, dengan Johor merekodkan 16 kes, diikuti masing-masing 13 di Kedah dan Perak; dan 11 kes di Selangor.

Hanya Perlis, Terengganu dan Labuan tidak merekodkan kes kematian akibat Covid-19 semalam.

Johor yang akan berdepan Pilihan Raya Negeri pada 12 Mac ini merekodkan kumulatif kematian sebanyak 4,183 kes, termasuk 550 kes BID.

Sehingga semalam, negeri itu mencatat kumulatif positif sebanyak 336,755, dengan 313,644 pesakit telah sembuh dan 18,928 kes masih aktif.

Daripada jumlah kes aktif itu seramai 17,570 pesakit menjalani kuarantin di rumah; 264 ditempatkan di PKRC; 1,059 dimasukkan ke hospital; dan 35 dirawat di unit rawatan rapi dengan 30 daripadanya memerlukan alat bantuan pernafasan.

Sehingga semalam juga, sejumlah 3,060,331 atau 80.7 peratus populasi di Johor telah lengkap menerima vaksin Covid-19, 3,246,722 atau 85.6 peratus menerima sekurang-kurangnya satu dos, dan 1,994,381 atau 73.0 peratus individu dewasa menerima dos penggalak.

Sementara itu, bagi negeri-negeri lain, lima kematian masing-masing dicatat di Pahang serta Sabah; Kelantan (empat); Melaka (tiga); masing-masing dua di Pulau Pinang, Sarawak, Kuala Lumpur serta Putrajaya; dan satu kes di Negeri Sembilan.

Lima negeri mencatat kumulatif kes kematian melebihi 2,000 dengan Selangor merekodkan 10,271 kes, diikuti Johor (4,183); Sabah (3,039); Kuala Lumpur (2,736); dan Kedah (2,359 kes).

Pecahan kes berkaitan Covid-19 di setiap negeri sehingga 8 Mac 2022.


Hadi ucap tahniah atas kemenangan Erdogan

Tan Sri Abdul Hadi Awang mengucapkan tahniah kepada Tayyip Erdoğan dan partinya atas kemenangan dalam Pilihan Raya Presiden hari ini.

Presiden PAS mengharapkan dengan kemenangan Erdogan yang mengekalkan jawatan Presidennya, ia akan dapat mengukuhkan kedudukan dunia Islam secara keseluruhannya.

“Tahniah kepada Recep Tayyip Erdoğan dan Parti Keadilan dan Pembangunan (AKP) atas kejayaan dalam Pilihan Raya Presiden Turkiye.

“Mudah-mudahan kemenangan ini akan memperkukuhkan kedudukan dunia Islam dan menjaga kemaslahatan umat,” kata Hadi dalam kenyataan.

Erdogan diumumkan sebagai pemenang oleh pengerusi Majlis Pilihan Raya (YSK), Ahmet Yener semalam.

Erdogan mempertahankan jawatan presiden selepas mengatasi pencabarnya Kemal Kilicdaroglu dalam pilihan raya penentu yang diadakan pada Ahad.

Menurut keputusan tidak rasmi, Erdogan memperoleh 52.14 peratus undi manakala Kilicdaroglu mendapat 47.86 peratus undian.

Setakat ini 99.43 peratus peti undi telah dibuka.

Lebih 64.1 juta orang telah berdaftar untuk mengundi, termasuk lebih 1.92 juta pengundi luar negara dan hampir 192,000 peti undi telah disediakan.


Asia perlu terajui pembukaan paten, hasilkan ubat penting, murah: PM

Asia perlu menerajui langkah membuka perlindungan paten bagi menghasilkan versi generik ubat-ubatan penting yang lebih murah untuk menyelamatkan nyawa, khususnya bagi penyakit kritikal dari Covid-19 hingga HIV/Aids, kata Perdana Menteri, Tan Sri Muhyiddin Yassin.

Sehubungan itu katanya, Asia perlu beralih daripada pendekatan nasionalisme semata-mata, kepada perkhidmatan kesihatan untuk pelaburan dalam kesihatan sebagai kebaikan awam global, khususnya bagi mencegah dan melawan pandemik dengan lebih efektif.

“Dengan menguruskan infrastruktur kesihatan sebagai kebaikan awam global, ia bermakna Asia secara keseluruhannya, menguruskan kesihatan dengan cara bagaimana banyak negara secara sendiri menguruskan isu pendidikan, keselamatan dan alam sekeliling mereka.

“Hakikatnya ia sebagai bahagian kritikal persamaan global yang disokong oleh pelaburan kolektif demi kepentingan semua,” katanya mencapaikan ucapan menerusi rakaman video pada persidangan Nikkei’s Future of Asia di Tokyo, hari ini.

Muhyiddin yang sedar dengan kewujudan rintangan ciptaan manusia, menegaskan bahawa jangkitan Covid-19 harus ditangani secepat mungkin bagi mencegah varian mutasi yang menjadikan vaksin semasa tidak lagi berkesan.

“Contohnya 27 negara kaya mempunyai 35.5 peratus vaksin ini, walaupun ia hanya meliputi 10.5 peratus daripada penduduk dunia. Negara-negara ini mempunyai dos vaksin yang cukup untuk mengimunkan penduduk melebihi jumlah penduduknya,” katanya.

Perdana Menteri berkata, 20 peratus atau 252 juta daripada 1.23 bilion dos yang diberikan kepada orang ramai di 174 negara setakat ini, adalah di Amerika Syarikat sahaja.

Dari segi pengeluaran pula, beliau berkata China dan India mengeskport masing-masing kira-kira 200 juta dan 66 juta dos vaksin, sekitar 48 peratus dan 34 peratus daripada jumlah pengeluaran masing-masing.

“Sebagai perbandingan Amerika Syarikat dan United Kingdom hanya mengeksport tiga juta dan sejuta dos vaksin mereka masing-masing, atau hanya sekadar 1.1 peratus dan empat peratus jumlah pengeluaran keseluruhan masing-masing” katanya.

Beliau yang menyambut baik kenyataan Presiden Amerika Syarikat Joe Biden yang menyatakan hasrat menyokong usaha mengetepikan sementara perlindungan harta intelek (IP) bagi vaksin Covid-19 berkata, langkah itu seharusnya membuka laluan ke arah transformasi penuh sistem paten farmaseutikal.

“Menghentikan ia buat sementara tidak memadai. Kewajipan kita adalah untuk mengetepikan ia secara keseluruhan,” katanya

Muhyiddin berkata berdasarkan kepada Artikel 25(1) Universal Declaration of Human Rights, Pertubuhan Bangsa-Bangsa Bersatu (PBB), sudah tiba masanya bagi inovasi-inovasi ini termasuk ubat-ubatan, vaksin dan peralatan perubatan dibawa keluar dari ruang lingkup hak paten individu, dan sebagai gantinya hak milik harta global seharusnya diwujudkan.